title: Odluka Vijeća (ZVSP) 2021/1011 od 21. lipnja 2021. o imenovanju posebnog predstavnika Europske unije za Sahel

text:
                  22.6.2021

                  HR

                  Službeni list Europske unije

                  L 222/21

         ODLUKA VIJEĆA (ZVSP) 2021/1011
         od 21. lipnja 2021.
         o imenovanju posebnog predstavnika Europske unije za Sahel
         VIJEĆE EUROPSKE UNIJE,
         uzimajući u obzir Ugovor o Europskoj uniji, a posebno njegov članak 33. i članak 31. stavak 2.,
         uzimajući u obzir prijedlog Visokog predstavnika Unije za vanjske poslove i sigurnosnu politiku,
         budući da:

                     (1)

                     Vijeće je 7. prosinca 2015. donijelo Odluku (ZVSP) 2015/2274 (1) o imenovanju g. Ángela LOSADE FERNÁNDEZA posebnim predstavnikom Europske unije (PPEU) za Sahel.

                     (2)

                     Vijeće je 25. lipnja 2018. donijelo Odluku (ZVSP) 2018/906 (2) o produljenju mandata g. LOSADE FERNÁNDEZA kao PPEU-a za Sahel. Ta je odluka zadnji put izmijenjena Odlukom Vijeća (ZVSP) 2021/283 (3). Mandat PPEU-a istječe 30. lipnja 2021.

                     (3)

                     Trebalo bi imenovati novog PPEU-a za Sahel na razdoblje od 14 mjeseci.

                     (4)

                     PPEU će provoditi mandat u kontekstu situacije koja se može pogoršati i koja bi mogla ugroziti ostvarenje ciljeva vanjskog djelovanja Unije kako su utvrđeni u članku 21. Ugovora,

               DONIJELO JE OVU ODLUKU:

            Članak 1.
            Posebni predstavnik Europske unije

               1.   Gđa Emanuela DEL RE imenuje se posebnom predstavnicom Europske unije (PPEU) za Sahel za razdoblje od 1. srpnja 2021. do 31. kolovoza 2022. Vijeće može donijeti odluku o produljenju ili ranijem završetku mandata PPEU-a na temelju procjene Političkog i sigurnosnog odbora (PSO) i prijedloga Visokog predstavnika Unije za vanjske poslove i sigurnosnu politiku (VP).

               2.   Za potrebe mandata PPEU-a Sahel se određuje na način da obuhvaća područje koje predstavlja glavni zemljopisni opseg integrirane strategije Europske unije u Sahelu („Strategija”) kako je usvojena zaključcima Vijeća od 16. travnja 2021., odnosno Burkinu Faso, Čad, Mali, Mauritaniju i Niger. PPEU surađuje i sa zemljama iz područja uz jezero Čad i drugim zemljama te regionalnim ili međunarodnim subjektima izvan Sahela, uključujući prema potrebi Magreb, zapadnu Afriku i Gvinejski zaljev.

            Članak 2.
            Ciljevi politike

               1.   Na temelju ciljeva politike Strategije, mandat PPEU-a je aktivan doprinos i davanje prednosti regionalnim i međunarodnim naporima za postizanje trajnog mira, sigurnosti i održivog razvoja u regiji. PPEU nadalje nastoji poboljšati kvalitetu, učinak i vidljivost višestranog angažmana Unije u Sahelu.

               2.   PPEU doprinosi razvoju i provedbi nastojanja Unije u regiji na integriran način, među ostalim u područjima politike, sigurnosti i razvoja, kao i koordiniranju svih relevantnih instrumenata i dionika za djelovanja Unije. PPEU doprinosi produbljivanju angažmana i koordinacijskih napora Unije s nacionalnim, regionalnim i međunarodnim mehanizmima, osobito s Partnerstvom za sigurnost i stabilnost u Sahelu (P3S), Savezom za Sahel i Koalicijom za Sahel, kao okvira za politički i strateški angažman sa Sahelom.

               3.   Djelovanje PPEU-a ostvaruje se u bliskoj suradnji i koordinaciji s Europskom službom za vanjsko djelovanje, delegacijama Unije, Komisijom, državama članicama i drugim relevantnim dionicima. Poseban naglasak stavlja se na jačanje i produbljivanje partnerstva sa sahelskom skupinom zemalja G5 i doprinos međunarodnom promišljanju o trajnom i predvidljivom financiranju za potporu zajedničkim snagama skupine G5 Sahel.

            Članak 3.
            Mandat

               1.   Kako bi se ostvarili ciljevi politike u Sahelu, PPEU ima mandat da:

                           (a)

                           aktivno doprinosi provedbi Strategije te koordinira i dalje razvija integrirani pristup Unije krizama u regiji, s ciljem jačanja sveukupne dosljednosti i djelotvornosti aktivnosti Unije u Sahelu;

                           (b)

                           surađuje, među ostalim putem leteće (shuttle) diplomacije, sa svim relevantnim dionicima u regiji, vladama, regionalnim organizacijama, osobito sahelskom skupinom zemalja G5 i njezinim zajedničkim snagama, potpisnicima Sporazuma o miru i pomirenju u Maliju koji je proizišao iz postupka iz Alžira („Mirovni sporazum za Mali”), međunarodnim organizacijama, civilnim društvom i dijasporama te zemljama Magreba, Gvinejskog zaljeva i područja uz jezero Čad, s ciljem promicanja ciljeva Unije i doprinošenja boljem razumijevanju uloge Unije u Sahelu. Kada je riječ o sahelskoj skupini zemalja G5 pozornost se, među ostalim, obraća na promicanje poštovanja ljudskih prava i na nevojne elemente njezinih zajedničkih snaga, kao što je policijska komponenta;

                           (c)

                           predstavlja i promiče interese i vidljivost Unije u okviru relevantnih regionalnih i međunarodnih foruma te sudjelovanjem u odboru Comité de Suivi Mirovnog sporazuma za Mali te drugim nacionalnim procesima relevantnima za stabilnost u regiji;

                           (d)

                           olakšava potpuno koordinirano i sveobuhvatno djelovanje Unije u regiji oslanjajući se na sve relevantne instrumente, uključujući Europski instrument mirovne pomoći, na razvojnu suradnju, aktivnosti država članica i potporu Unije upravljanju krizama i sprečavanju sukoba putem vojne misije Europske unije za doprinos osposobljavanju oružanih snaga Malija (EUTM Mali), misije ZSOP-a Europske unije u Maliju (EUCAP Sahel Mali), misije ZSOP-a Europske unije u Nigeru (EUCAP Sahel Niger) te napore za stabilizaciju u okviru Koalicije za Sahel, osobito P3S i Savez za Sahel i njhova tajništva;

                           (e)

                           održava blisku suradnju s Ujedinjenim narodima (UN), osobito s posebnim predstavnikom glavnog tajnika za zapadnu Afriku i Sahel, posebnim koordinatorom za razvoj u Sahelu, posebnim predstavnikom glavnog tajnika i šefom višedimenzionalne integrirane misije UN-a za stabilizaciju u Maliju (MINUSMA), Afričkom unijom, osobito visokim predstavnikom Afričke unije za Mali i Sahel, sahelskom skupinom zemalja G5, osobito predsjedništvom te skupine i njezinim izvršnim tajnikom, visokim predstavnikom Koalicije za Sahel, Gospodarskom zajednicom zemalja zapadne Afrike, Komisijom za područje uz jezero Čad, iijelom Liptako Gourma i drugim vodećim nacionalnim, regionalnim i međunarodnim dionicima, uključujući druge posebne izaslanike za Sahel, kao i s relevantnim tijelima, posebno na području Magreba, Roga Afrike, Gvinejskog zaljeva i Bliskog istoka;

                           (f)

                           pomno prati i analizira učinak temeljnih uzroka nestabilnosti i dugoročne trendove u regiji te izvješćuje o njima, među kojima su klimatske promjene, gubitak bioraznolikosti, nomadsko stočarstvo, pristup prirodnim resursima, posebno zemljištu i vodi, i promiče održivo upravljanje prirodnim resursima kojima se jača stabilnost i suradnju u vezi s njima te podupire napore za ograničavanje širenja nestabilnosti, posvećujući posebnu pozornost najugroženijim regijama u pogledu sigurnosti, posebno regiji Liptako-Gourma i području jezera Čad;

                           (g)

                           pomno prati druge regionalne i prekogranične dimenzije izazova s kojima se regija suočava, uključujući pandemije, terorizam, radikalizaciju, organizirani kriminal, kiberprijetnje, krijumčarenje oružja, trgovanje ljudima i krijumčarenje ljudi, trgovinu drogom, pomorsku nesigurnost, tokove izbjeglica i migracija te s njima povezane nezakonite financijske tokove;

                           (h)

                           pomno prati humanitarne, političke, sigurnosne i razvojne posljedice znatnih tokova izbjeglica i migracija, uključujući interno raseljene osobe. Na zahtjev sudjeluje u dijalozima o migracijama s relevantnim dionicima i općenito doprinosi politici Unije o migracijama i izbjeglicama u vezi s regijom, u skladu s političkim prioritetima Unije, kako bi se i dalje promicala plodonosna suradnja u području migracija, na temelju konstruktivnih partnerstava uspostavljenih posljednjih godina;

                           (i)

                           u bliskoj suradnji s koordinatorom EU-a za borbu protiv terorizma doprinosi daljnjoj provedbi strategije EU-a za borbu protiv terorizma te relevantnih zaključaka Vijeća vezi sa sprečavanjem i borbom protiv terorizma i nasilnog ekstremizma. Održava redovne političke kontakte na visokoj razini sa zemljama u regiji pogođenima terorizmom i međunarodnim organiziranim kriminalom te osigurava ključnu ulogu Unije u nastojanjima da se suzbiju terorizam i međunarodni organizirani kriminal te njihovi temeljni uzroci. To uključuje nastojanja Unije da ojača svoju potporu regionalnim kapacitetima sigurnosnog sektora regionalizacijom misija zajedničke sigurnosne i obrambene politike (ZSOP) i aktivnom potporom regionalnoj izgradnji kapacitetâ, osobito zajedničkih snaga skupine G5 Sahel, njihove koordinacije s međunarodnim akterima kao što je MINUSMA i njihova odnosa s lokalnim stanovništvom, u skladu s rezolucijama Vijeća sigurnosti UN-a (RVSUN) 2359 (2017) i 2391 (2017);

                           (j)

                           pomno prati političke, sigurnosne i razvojne posljedice humanitarnih kriza u regiji;

                           (k)

                           doprinosi, u suradnji s PPEU-om za ljudska prava, provedbi politike Unije u području ljudskih prava u regiji, u skladu s Akcijskim planom Unije za ljudska prava i demokraciju, smjernicama Unije o ljudskim pravima, posebno smjernicama Unije o djeci i oružanim sukobima te o nasilju nad ženama i djevojčicama i borbi protiv svih oblika njihove diskriminacije, te politikom Unije za žene, mir i sigurnost u skladu s Akcijskim planom Unije za žene, mir i sigurnost za razdoblje 2019.–2024. te promiče uključivost i rodnu ravnopravnost u procesu izgradnje države, u skladu s RVSUN-om 1325 (2000) i naknadnim rezolucijama o ženama, miru i sigurnosti, uključujući RVSUN 2242 (2015) i podupire provedbu RVSUN-a 2250 (2015) mladima, miru i sigurnosti;

                           (l)

                           nastavlja posvećivati posebnu pozornost cjelokupnom pravosudnom sektoru i mehanizmima odgovornosti kojima se omogućuju borba protiv nekažnjavanja i vraćanje povjerenja stanovništva u pravosudni sustav. Doprinos PPEU-a uključuje redovito praćenje i izvješćivanje o razvoju događaja te izradu preporuka s tim u vezi i održavanje redovitih kontakata s relevantnim tijelima u regiji, Uredom tužitelja Međunarodnog kaznenog suda i Uredom visokog povjerenika za ljudska prava, kao i suradnju s borcima i promatračima za ljudska prava u regiji;

                           (m)

                           učestalim kontakatima u regiji, među ostalim s lokalnim akterima, povećava znanje Unije o lokalnim očekivanjima i lokalnom konteksu. Na temelju temeljite i trajne analize situacije olakšava promišljanja i doprinosi ranom odgovoru te strateškoj i dugoročnoj viziji Unije u Sahelu;

                           (n)

                           prati i izvješćuje o usklađenosti s relevantnim RVSUN-ovima, a posebno RVSUN-ovima 2056 (2012), 2071 (2012), 2085 (2012), 2100 (2013), 2227 (2015), 2295 (2016), 2364 (2017), 2374 (2017), 2359 (2017), 2391 (2017), 2423 (2018), 2432 (2018), 2480 (2019), 2484 (2019), 2531 (2020) i 2541 (2020).

               2.   Za potrebe ispunjenja svojeg mandata PPEU, među ostalim:

                           (a)

                           savjetuje i izvješćuje o oblikovanju stajališta Unije u okviru, prema potrebi, regionalnih i međunarodnih foruma kako bi proaktivno promicao djelovanje koje se temelji na partnerstvu i uzajamnoj odgovornosti te ojačao Unijin integrirani pristup Sahelu;

                           (b)

                           doprinosi održavanju pregleda nad svim aktivnostima Unije i blisko surađuje s odgovarajućim delegacijama Unije i državama članicama.

            Članak 4.
            Provedba mandata

               1.   PPEU je odgovoran za provedbu mandata i djeluje pod nadležnošću VP-a.

               2.   PSO održava blisku vezu s PPEU-om i glavna je točka PPEU-a za kontakt s Vijećem. PSO pruža PPEU-u strateške smjernice i političko usmjerenje u okviru mandata, ne dovodeći u pitanje ovlasti VP-a.

               3.   PPEU surađuje i radi u bliskoj koordinaciji s Europskom službom za vanjsko djelovanje (ESVD) i njezinim relevantnim odjelima.

            Članak 5.
            Financiranje

               1.   Financijski referentni iznos namijenjen pokrivanju rashoda povezanih s mandatom PPEU-a za razdoblje od 1. srpnja 2021. do 31. kolovoza 2022. iznosi 1 588 000 EUR.

               2.   Rashodima se upravlja u skladu s postupcima i pravilima koji se primjenjuju na opći proračun Unije.

               3.   O upravljanju rashodima sklapa se ugovor između PPEU-a i Komisije. PPEU za sve rashode odgovara Komisiji.

            Članak 6.
            Ustrojavanje i sastav tima

               1.   PPEU je odgovoran za ustrojavanje tima u granicama svojeg mandata i odgovarajućih raspoloživih financijskih sredstava. Tim mora posjedovati stručno znanje o specifičnim pitanjima politika, u skladu s potrebama mandata. PPEU o sastavu tima odmah obavješćuje Vijeće i Komisiju.

               2.   Države članice, institucije Unije i ESVD mogu predložiti upućivanje osoblja na rad kod PPEU-a. Plaće tako upućenog osoblja pokrivaju država članica, dotična institucija Unije odnosno ESVD. Stručnjaci koje su države članice uputile u institucije Unije ili u ESVD također mogu biti raspoređeni na rad kod PPEU-a. Međunarodno ugovorno osoblje mora imati državljanstvo države članice.

               3.   Sve upućeno osoblje ostaje pod upravnom nadležnošću države članice odnosno institucije Unije koja ga upućuje ili ESVD-a te izvršava svoje dužnosti i djeluje u interesu mandata PPEU-a.

               4.   Osoblje PPEU-a smješta se zajedno s relevantnim odjelima ESVD-a ili delegacijama Unije kako bi se osigurala koherentnost i dosljednost njihovih aktivnosti.

            Članak 7.
            Povlastice i imuniteti PPEU-a i osoblja PPEU-a
            Povlastice, imuniteti i dodatna jamstva potrebna za ispunjenje i neometano funkcioniranje misije PPEU-a i članova osoblja PPEU-a usuglašavaju se, prema potrebi, sa zemljama domaćinima. Države članice i ESVD u tu svrhu osiguravaju svu potrebnu potporu.

            Članak 8.
            Sigurnost klasificiranih podataka EU-a
            PPEU i članovi tima PPEU-a poštuju sigurnosna načela i minimalne standarde utvrđene Odlukom Vijeća 2013/488/EU (4).

            Članak 9.
            Pristup informacijama i logistička potpora

               1.   Države članice, Komisija, ESVD i Glavno tajništvo Vijeća PPEU-u osiguravaju pristup svim relevantnim informacijama.

               2.   Delegacije Unije u regiji i/ili države članice, prema potrebi, pružaju logističku potporu u regiji.

            Članak 10.
            Sigurnost
            U skladu s politikom Unije o sigurnosti osoblja koje je razmješteno izvan Unije u operativnom svojstvu na temelju glave V. Ugovora, PPEU, u skladu s mandatom PPEU-a i sigurnosnom situacijom na području nadležnosti, poduzima sve razumno izvedive mjere za sigurnost sveg osoblja za koje je PPEU izravno nadležan, posebno tako da:

                        (a)

                        uspostavlja specifičan sigurnosni plan na temelju smjernica ESVD-a, koji uključuje specifične mjere za fizičku zaštitu, organizacijsku sigurnost i sigurnost postupaka, kojima se uređuje upravljanje sigurnim kretanjem osoblja na njegovo područje odgovornosti i unutar njega, kao i za upravljanje situacijama u kojima je ugrožena sigurnost, uključujući plan za krizne situacije i plan evakuacije;

                        (b)

                        osigurava pokrivenost osiguranjem od visokog rizika za sve osoblje koje je raspoređeno izvan Unije, u skladu s uvjetima na području nadležnosti;

                        (c)

                        osigurava da su svi članovi tima PPEU-a koji se raspoređuju izvan Unije, uključujući lokalno ugovorno osoblje, završili odgovarajuće sigurnosno osposobljavanje prije ili nakon dolaska na područje za koje je odgovoran, na temelju stupnjeva rizika koje za to područje odredi ESVD;

                        (d)

                        osigurava provedbu svih dogovorenih preporuka, pripremljenih na temelju redovitih sigurnosnih procjena, te VP-u, Vijeću i Komisiji podnosi pisana izvješća o njihovoj provedbi i o drugim sigurnosnim pitanjima u okviru redovitih izvješća o napretku i završnog sveobuhvatnog izvješća o provedbi mandata.

            Članak 11.
            Izvješćivanje
            PPEU redovito priprema usmena i pisana izvješća za VP-a i PSO. PPEU također prema potrebi izvješćuje radne skupine Vijeća. Redovita izvješća šalju se s pomoću mreže COREU. PPEU može pripremati izvješća za Vijeće za vanjske poslove. U skladu s člankom 36. Ugovora PPEU može sudjelovati u informiranju Europskog parlamenta.

            Članak 12.
            Koordinacija

               1.   PPEU u okviru Strategije doprinosi jedinstvu, dosljednosti i djelotvornosti djelovanja Unije te pomaže osigurati da se svi instrumenti Unije kao i djelovanja država članica dosljedno upotrebljavaju radi postizanja ciljeva politike Unije. Suradnja s državama članicama traži se prema potrebi. Aktivnosti PPEU-a koordiniraju se s aktivnostima delegacija Unije i Komisije te s aktivnostima ostalih PPEU-ova aktivnih u regiji. PPEU održava redovite informativne sastanke za delegacije Unije i misije država članica u regiji.

               2.   Na terenu se održava bliska veza s relevantnim šefovima misija država članica, voditeljima delegacija Unije i šefovima misija ESVD-a. Oni ulažu sve napore kako bi pomogli PPEU-u u provedbi mandata. PPEU u bliskoj suradnji s relevantnim delegacijama Unije daje lokalne političke smjernice voditeljima misije EUCAP Sahel Niger i misije EUCAP Sahel Mali te zapovjedniku misije EUTM Mali. PPEU, zapovjednik misije EUTM MALI i zapovjednik civilne operacije prema potrebi međusobno se savjetuju. PPEU također surađuje s drugim međunarodnim i regionalnim akterima na terenu.

            Članak 13.
            Pomoć u vezi sa zahtjevima
            PPEU i osoblje PPEU-a pružaju pomoć u pribavljanju elemenata za odgovor na bilo koje zahtjeve i obveze koji proizlaze iz mandatâ prethodnih PPEU-ova za Sahel te u tu svrhu osiguravaju administrativnu pomoć i pristup relevantnim spisima.

            Članak 14.
            Preispitivanje
            Provedba ove Odluke i njezina dosljednost s drugim doprinosima Unije u regiji redovito se preispituju. PPEU VP-u, Vijeću i Komisiji podnosi redovita izvješća o napretku, a do 31. svibnja 2022. završno sveobuhvatno izvješće o provedbi mandata.

            Članak 15.
            Stupanje na snagu
            Ova Odluka stupa na snagu na dan donošenja.

            Sastavljeno u Luxembourgu 21. lipnja 2021.

                  Za Vijeće

                  Predsjednik

               J. BORRELL FONTELLES

            (1)  Odluka Vijeća (ZVSP) 2015/2274 od 7. prosinca 2015. o imenovanju posebnog predstavnika Europske unije za Sahel (SL L 322, 8.12.2015., str. 44.).

            (2)  Odluka Vijeća (ZVSP) 2018/906 od 25. lipnja 2018. o produljenju mandata posebnog predstavnika Europske unije za Sahel (SL L 161, 26.6.2018., str. 22.).

            (3)  Odluka Vijeća (ZVSP) 2021/283 od 22. veljače 2021. o izmjeni Odluke (ZVSP) 2018/906 o produljenju mandata posebnog predstavnika Europske unije za Sahel (SL L 62, 23.2.2021., str. 47.).

            (4)  Odluka Vijeća 2013/488/EU od 23. rujna 2013. o sigurnosnim propisima za zaštitu klasificiranih podataka EU-a (SL L 274, 15.10.2013., str. 1.)


title: Odluka Vijeća (ZVSP) 2021/1012 od 21. lipnja 2021. o imenovanju posebnog predstavnika Europske unije za Rog Afrike

text:
                  22.6.2021

                  HR

                  Službeni list Europske unije

                  L 222/27

         ODLUKA VIJEĆA (ZVSP) 2021/1012
         od 21. lipnja 2021.
         o imenovanju posebnog predstavnika Europske unije za Rog Afrike
         VIJEĆE EUROPSKE UNIJE,
         uzimajući u obzir Ugovor o Europskoj uniji, a posebno njegov članak 33. i članak 31. stavak 2.,
         uzimajući u obzir prijedlog Visokog predstavnika Unije za vanjske poslove i sigurnosnu politiku,
         budući da:

                     (1)

                     Vijeće je 8. prosinca 2011. donijelo Odluku 2011/819/ZVSP (1) o imenovanju g. Alexandera RONDOSA posebnim predstavnikom Europske unije (PPEU) za Rog Afrike.

                     (2)

                     Vijeće je 25. lipnja 2018. donijelo Odluku (ZVSP) 2018/905 (2) o produljenju mandata g. RONDOSA kao PPEU-a za Rog Afrike. Ta je odluka zadnje izmijenjena Odlukom Vijeća (ZVSP) 2021/352 (3). Mandat PPEU-a istječe 30. lipnja 2021.

                     (3)

                     Trebalo bi imenovati novog PPEU-a za Rog Afrike na razdoblje od 14 mjeseci.

                     (4)

                     PPEU će provoditi mandat u kontekstu situacije koja se može pogoršati i koja bi mogla ugroziti ostvarenje ciljeva vanjskog djelovanja Unije kako su određeni u članku 21. Ugovora,

               DONIJELO JE OVU ODLUKU:

            Članak 1.
            Posebni predstavnik Europske unije

               1.   Gđa Annette WEBER imenuje se posebnom predstavnicom Europske unije (PPEU) za Rog Afrike za razdoblje od 1. srpnja 2021. do 31. kolovoza 2022. Vijeće može odlučiti o produljenju ili ranijem završetku mandata PPEU-a na temelju procjene Političkog i sigurnosnog odbora (PSO) i prijedloga Visokog predstavnika Unije za vanjske poslove i sigurnosnu politiku (VP).

               2.   Za potrebe mandata PPEU-a, Rog Afrike određuje na način da obuhvaća glavne točke Strategije Europske unije na Rogu Afrike („Strategija”), kako je usvojena zaključcima Vijeća od 10. svibnja 2021., odnosno Džibuti, Eritreju, Etiopiju, Južni Sudan, Keniju, Somaliju, Sudan i Ugandu. PPEU prema potrebi surađuje i sa zemljama Crvenog mora, bazena Nila i drugima, kao i s relevantnim regionalnim ili međunarodnim subjektima na Rogu Afrike ili izvan njega, uključujući Arapski poluotok i Sjevernu Afriku.

            Članak 2.
            Ciljevi politike

               1.   Na temelju ciljeva politike Strategije, mandat PPEU-a aktivno doprinosi regionalnim i međunarodnim nastojanjima u postizanju mirnog suživota i trajnog mira, sigurnosti i razvoja u zemljama u regiji i među njima. PPEU nadalje nastoji poboljšati kvalitetu, intenzitet, utjecaj i vidljivost višedimenzionalnog djelovanja Unije na Rogu Afrike.

               2.   PPEU doprinosi razvoju i provedbi napora Unije u regiji u integriranom pristupu, među ostalim u političkom, sigurnosnom i razvojnom području, koordiniranjem svih relevantnih instrumenata i dionika za djelovanja Unije. PPEU nastoji djelovati u bliskoj suradnji i koordinaciji s relevantnim voditeljima delegacija Unije, Europskom službom za vanjsko djelovanje (ESVD), Komisijom, državama članicama i drugim relevantnim akterima i dionicima Unije. PPEU povećava utjecaj Unije u regiji i osigurava usklađenost pristupâ Unije na regionalnoj razini.

               3.   PPEU doprinosi obvezi koju je Unija preuzela u pogledu produbljenja svojeg strateškog odnosa i partnerstva s Rogom Afrike i njegovim zemljama, a koja za cilj ima podupiranje mira i sigurnosti, demokracije, ljudskih prava, vladavine prava, rodne ravnopravnosti, humanitarnih načela i međunarodnog humanitarnog prava, održivog razvoja, gospodarskog rasta, djelovanja u području klime i regionalne suradnje.

               4.   Cjelokupni ciljevi politike kojima PPEU doprinosi uključuju, među ostalim:

                           (a)

                           stabilizaciju Roga Afrike, s naglaskom na široj regionalnoj dinamici, uključujući na razini zemalja, kada je to relevantno za stabilnost regije;

                           (b)

                           političke tranzicije, npr. u Etiopiji i Sudanu, mirovni proces i proces izgradnje države u Somaliji i Južnom Sudanu, kao i rano upozoravanje na moguće sukobe među zemljama u regiji ili unutar njih i njihovo sprečavanje, uključujući prekogranične sporove, i doprinos posredovanju u tim sporovima i njihovo rješavanje;

                           (c)

                           političku, sigurnosnu i održivu gospodarsku regionalnu suradnju te zajedničko multilateralno djelovanje, posebno s Ujedinjenim narodima (UN), Afričkom unijom (AU) i Međuvladinim tijelom za razvoj (IGAD);

                           (d)

                           u pregovorima dogovoreno rješenje za veliku branu etiopskog preporoda i promicanje prekogranične suradnje u cijelom bazenu Nila;

                           (e)

                           sigurnost, stabilnost i suradnju oko Crvenog mora.

            Članak 3.
            Mandat

               1.   Kako bi se ostvarili ciljevi politike u odnosu na Rog Afrike, PPEU ima sljedeći mandat:

                           (a)

                           aktivno doprinosi provedbi Strategije i povećava sveukupnu usklađenost i djelotvornost aktivnosti Unije s ciljem daljnjeg produbljivanja i jačanja odnosa i partnerstva Unije s Rogom Afrike, njegovim zemljama i organizacijama;

                           (b)

                           surađuje sa svim odgovarajućim dionicima u regiji, nacionalnim vladinim, regionalnim tijelima, međunarodnim i regionalnim organizacijama, civilnim društvom, privatnim sektorom i dijasporama, s ciljem promicanja ciljeva Unije te doprinosi boljem razumijevanju uloge Unije u regiji. U tom kontekstu PPEU redovito putuje u sve zemlje u regiji;

                           (c)

                           surađuje s relevantnim akterima izvan regije s ciljem rješavanja pitanjâ u vezi sa širom regionalnom stabilnošću, među kojima su velika brana etiopskog preporoda, Crveno more, zapadni Indijski ocean i financiranje misije Afričke unije u Somaliji (AMISOM) te naknadno sigurnosno djelovanje pod vodstvom AU-a. Kontakti prema potrebi uključuju bilateralnu suradnju sa Sjedinjenim Američkim Državama, Ujedinjenom Kraljevinom Velike Britanije i Sjeverne Irske, zemljama Zaljeva, Egiptom, regionalne kontakte s Vijećem za suradnju u Zaljevu, Vijećem arapskih i afričkih država uz Crveno more i u Adenskom zaljevu te drugim relevantnim međunarodnim akterima;

                           (d)

                           zastupa i promiče interese i vidljivost Unije u relevantnim regionalnim i međunarodnim forumima;

                           (e)

                           potiče i podupire učinkovitu političku i sigurnosnu suradnju te održivu gospodarsku integraciju u regiji partnerstvom EU-a s AU-om i regionalnim organizacijama, posebno s IGAD-om. PPEU pokreće, podupire i promiče mehanizme za rješavanje sukoba, posebno afričke, ali i bliskoistočne/sjevernoafričke, i upravlja njima, s ciljem jačanja djelotvornog sprečavanja, smirivanja sukoba i mirnog rješavanja sporova te pomirenja poticanjem dijaloga i posredovanja;

                           (f)

                           prati politički i sigurnosni razvoj događaja u regiji i doprinosi razvoju politike Unije prema regiji s ciljem formuliranja konkretnih prijedloga djelovanja i davanja savjeta u vezi s njima, među ostalim u odnosu na Eritreju, Etiopiju, Južni Sudan, Somaliju, Sudan, granični spor između Sudana i Etiopije, granični spor između Somalije i Kenije, regionalnu ulogu Kenije, spor u vezi s Nilom, sigurnost oko Crvenog mora, promicanje regionalne integracije i druga pitanja u regiji koja utječu na njezinu sigurnost, stabilnost te miran i uključiv razvoj. PPEU doprinosi i ranom odgovoru Unije te strateškoj i dugoročnoj viziji Unije na Rogu Afrike;

                           (g)

                           nastavlja mobilizirati regionalnu i međunarodnu potporu za političke tranzicije, npr. u Etiopiji i Sudanu u bliskoj suradnji s voditeljima delegacija Unije i misija država članica. PPEU doprinosi podupiranju nacionalnih napora za mir i pomirenje na temelju uključivog i transparentnog dijaloga. PPEU ulaže napore u rješavanje regionalnih posljedica višestrukih kriza u Etiopiji, među ostalim u regiji Tigray, prije svega poticanjem mirnog rješenja graničnih napetosti sa Sudanom. U pogledu Sudana napori PPEU-a usmjereni su i na potporu provedbi mirovnog sporazuma iz Jube te pregovorima o naknadnim sporazumima i njihovoj provedbi;

                           (h)

                           nastavlja poticati regionalne i međunarodne dionike da snažnije podupiru ključne mirovne procese i procese izgradnje države u Somaliji i Južnom Sudanu. Kao dopuna naporima voditelja delegacije Unije i država članica, PPEU podupire napore koje Unija ulaže u izgradnju države u Somaliji, uključujući razvoj sigurnosnog sektora. U tom pogledu PPEU doprinosi promišljanjima u vezi s upotrebom Europskog instrumenta mirovne pomoći te misijama i operacijama koje se u okviru zajedničke sigurnosne i obrambene politike provode u regiji. U pogledu Južnog Sudana, PPEU u bliskoj suradnji s voditeljem delegacije Unije nastavlja blisko surađivati s UN-om, IGAD-om i AU-om te drugim relevantnim međunarodnim partnerima kako bi podržao njihovu potporu mirovnim naprima i općoj stabilizaciji zemlje;

                           (i)

                           u suradnji s Eritrejom stavlja težište na konstruktivan program na regionalnoj razini, čime je obuhvaćeno povlačenje eritrejskih postrojbi iz Etiopije;

                           (j)

                           u svojstvu promatrača nastavlja predstavljati Uniju pregovorima pod vodstvom AU-a o velikoj brani etiopskog preporoda. U bliskoj koordinaciji s voditeljima delegacija i misija država članica u Egiptu, Sudanu i Etiopiji, PPEU doprinosi podupiranju dijaloga, kao i suradnji među stranama u uspostavi povjerenja i razvoju mjera za izgradnju povjerenja kojima bi se moglo potaknuti rješavanje spora u vezi s velikom branom etiopskog preporoda. U širem smislu, PPEU doprinosi naporima Unije za jačanje angažmana u diplomaciji u području voda u cijelom bazenu Nila;

                           (k)

                           potiče suradnju, dijalog i mirno rješavanje sporova oko Crvenog mora te stupa u povlaštene odnose s regionalnim inicijativama. U bliskoj koordinaciji s delegacijama Unije i misijama država članica u regiji, PPEU doprinosi razvoju integriranog pristupa široj regiji Crvenog mora i pomaže u razvoju uključivog programa suradnje na Crvenom moru među relevantnim regionalnim i međunarodnim akterima;

                           (l)

                           pomno prati prekogranične izazove koji utječu na Rog Afrike i promiče suradnju za njihovo rješavanje, posebno u pogledu radikalizacije i terorizma, pomorske sigurnosti i piratstva, graničnih sporova, svih oblika trgovanja uključujući trgovanje ljudima, nezakonitih financijskih tokova te svih političkih i sigurnosnih posljedica humanitarnih kriza;

                           (m)

                           promiče humanitarni pristup i poštovanje međunarodnog i zaštitu civila;

                           (n)

                           u suradnji s PPEU-om za ljudska prava, doprinosi promicanju ljudskih prava putem provedbe Odluke Vijeća 2011/168/ZVSP (4) i politike Unije o ljudskim pravima, uključujući smjernice Unije o ljudskim pravima, osobito smjernice Unije o djeci i oružanom sukobu, kao i o nasilju nad ženama i djevojčicama te borbi protiv svakog oblika njihove diskriminacije te politike Unije u vezi s Rezolucijom Vijeća sigurnosti UN-a (RVSUN) 1325 (2000) i naknadnim rezolucijama o ženama, miru i sigurnosti, kao i RVSUN 2250 (2015) o mladima, miru i sigurnosti. To uključuje suradnju s Međunarodnim kaznenim sudom, Uredom Visokog povjerenika za ljudska prava i borcima za ljudska prava;

                           (o)

                           doprinosi rješavanju sve većeg utjecaja klimatskih promjena na mir i sigurnost. To uključuje osiguranje da se aktivnostima sprečavanja i izgradnje mira u obzir uzimaju sigurnosni rizici povezani s klimom i okolišem.

               2.   Za potrebe provedbe svog mandata PPEU-a, PPEU među ostalim:

                           (a)

                           prema potrebi savjetuje i izvješćuje o oblikovanju stajališta Unije na regionalnim i međunarodnim forumima, kako bi proaktivno promicao djelovanje koje se temelji na partnerstvu i uzajamnoj odgovornosti i jačao integrirani pristup Unije Rogu Afrike;

                           (b)

                           doprinosi održavanju pregleda nad svim aktivnostima Unije te blisko surađuje i koordinira s relevantnim delegacijama Unije i državama članicama.

            Članak 4.
            Provedba mandata

               1.   PPEU je odgovoran za provedbu mandata i djeluje pod nadležnošću VP-a.

               2.   PSO održava blisku vezu s PPEU-om i glavna je točka PPEU-u za kontakt s Vijećem. PSO pruža PPEU-u strateško vodstvo i političko usmjerenje u okviru mandata, ne dovodeći u pitanje ovlasti VP-a.

               3.   PPEU surađuje s ESVD-om i njegovim relevantnim odjelima ESVD-a te djeluje u bliskoj koordinaciji s te njima.

            Članak 5.
            Financiranje

               1.   Financijski referentni iznos namijenjen pokrivanju rashoda povezanih s mandatom PPEU-a za razdoblje od 1. srpnja 2021. do 31. kolovoza 2022. iznosi 2 750 000 EUR.

               2.   Rashodima se upravlja u skladu s postupcima i pravilima koji se primjenjuju na opći proračun Unije.

               3.   Upravljanje rashodima uređuje se ugovorom između PPEU-a i Komisije. PPEU za sve rashode odgovara Komisiji.

            Članak 6.
            Ustrojavanje i sastav tima

               1.   PPEU je odgovoran za ustrojavanje tima u granicama svojeg mandata i odgovarajućih raspoloživih financijskih sredstava. Tim mora posjedovati stručno znanje o specifičnim pitanjima politika, u skladu s potrebama mandata. PPEU o sastavu tima odmah obavješćuje Vijeće i Komisiju.

               2.   Države članice, institucije Unije i ESVD mogu predložiti upućivanje osoblja na rad kod PPEU-a. Plaće takvog upućenog osoblja pokriva država članica koja ga upućuje, institucija Unije koja ga upućuje odnosno ESVD. Stručnjaci koje su države članice uputile u institucije Unije ili u ESVD mogu također biti raspoređeni na rad kod PPEU-a. Međunarodno ugovorno osoblje mora imati državljanstvo države članice.

               3.   Sveukupno upućeno osoblje ostaje pod administrativnom nadležnošću države članice koja ga upućuje, institucije Unije koja ga upućuje odnosno ESVD-a te izvršava svoje dužnosti i djeluje u interesu mandata PPEU-a.

               4.   Osoblje PPEU-a smješta se zajedno s relevantnim odjelima ESVD-a ili delegacijama Unije kako bi se osigurala koherentnost i dosljednost njihovih aktivnosti.

            Članak 7.
            Povlastice i imuniteti PPEU-a i osoblja PPEU-a
            Povlastice, imuniteti i dodatna jamstva potrebna za ispunjenje i neometano funkcioniranje misije PPEU-a i članova osoblja PPEU-a prema potrebi se usuglašavaju sa zemljama domaćinima. Države članice i ESVD u tu svrhu osiguravaju svu potrebnu potporu.

            Članak 8.
            Sigurnost klasificiranih podataka EU-a
            PPEU i članovi tima PPEU-a poštuju sigurnosna načela i minimalne standarde utvrđene Odlukom Vijeća 2013/488/EU (5).

            Članak 9.
            Pristup informacijama i logistička potpora

               1.   Države članice, Komisija, ESVD i Glavno tajništvo Vijeća osiguravaju PPEU-u pristup svim relevantnim informacijama.

               2.   Delegacije Unije u regiji i/ili države članice, prema potrebi, pružaju logističku potporu u regiji.

            Članak 10.
            Sigurnost
            U skladu s politikom Unije o sigurnosti osoblja koje je razmješteno izvan Unije u operativnom svojstvu na temelju glave V. Ugovora, PPEU, u skladu s mandatom PPEU-a i na temelju sigurnosne situacije na području nadležnosti, poduzima sve razumno izvedive mjere za sigurnost svega osoblja za koje je PPEU izravno nadležan, posebno tako da:

                        (a)

                        uspostavlja specifičan sigurnosni plan na temelju smjernica ESVD-a, koji uključuje specifične mjere za fizičku zaštitu, za organizacijsku sigurnost i za sigurnost postupaka, kojima se uređuje upravljanje sigurnim kretanjem osoblja prema području nadležnosti i unutar njega, kao i za upravljanje situacijama u kojima je ugrožena sigurnost te koji uključuje plan za krizne situacije i plan evakuacije;

                        (b)

                        osigurava pokrivenost osiguranjem od visokog rizika za sve osoblje koje je raspoređeno izvan Unije, u skladu s uvjetima na području nadležnosti;

                        (c)

                        osigurava da svi članovi tima PPEU-a koji se trebaju rasporediti izvan Unije, uključujući lokalno ugovorno osoblje, dobiju odgovarajuće sigurnosno osposobljavanje prije dolaska ili pri dolasku na područje nadležnosti, na temelju stupnjeva rizika koje za to područje određuje ESVD;

                        (d)

                        osigurava provedbu svih dogovorenih preporuka koje su pripremljene na temelju redovitih sigurnosnih procjena te VP-u, Vijeću i Komisiji priprema pismena izvješća o provedbi tih preporuka i o ostalim sigurnosnim pitanjima u okviru redovitih izvješća o napretku i završnog sveobuhvatnog izvješća o provedbi mandata.

            Članak 11.
            Izvješćivanje
            PPEU redovito podnosi usmena i pismena izvješća VP-u i PSO-u. PPEU također prema potrebi izvješćuje radne skupine Vijeća. Redovita izvješća šalju se putem mreže COREU. PPEU može podnositi izvješća Vijeću za vanjske poslove. U skladu s člankom 36. Ugovora PPEU može sudjelovati u informiranju Europskog parlamenta.

            Članak 12.
            Koordinacija

               1.   PPEU u okviru Strategije doprinosi jedinstvu, dosljednosti i učinkovitosti djelovanja Unije te pomaže osigurati da se svi instrumenti Unije i djelovanja država članica dosljedno koriste radi postizanja ciljeva politike Unije. Suradnja s državama članicama traži se prema potrebi. Aktivnosti PPEU-a koordiniraju se s aktivnostima ESVD-a, Komisije i delegacija Unije, kao i s aktivnostima ostalih PPEU-ova aktivnih u regiji. PPEU održava redovite informativne sastanke za misije država članica i delegacije Unije.

               2.   Na terenu se održava bliska veza s relevantnim šefovima misija država članica, šefovima delegacija Unije i šefovima misija ZVSP-a. Oni ulažu sve napore kako bi pomogli PPEU-u u provedbi mandata. PPEU u bliskoj koordinaciji s relevantnim delegacijama Unije pruža lokalne političke smjernice zapovjedniku snaga operacije EUNAVFOR Atalanta, zapovjedniku misije EUTM Somalia i voditelju misije EUCAP Somalia. PPEU, zapovjednici operacija EU-a i zapovjednik civilne operacije međusobno se savjetuju prema potrebi. PPEU također surađuje s drugim međunarodnim i regionalnim akterima na terenu.

            Članak 13.
            Pomoć u vezi sa zahtjevima
            PPEU i osoblje PPEU-a pružaju pomoć u pribavljanju elemenata za odgovor na bilo koje zahtjeve i obveze koji proizlaze iz mandata prethodnih PPEU-ova za Rog Afrike te u tu svrhu osiguravaju administrativnu pomoć i pristup relevantnim spisima.

            Članak 14.
            Preispitivanje
            Provedba ove Odluke i njezina usklađenost s ostalim doprinosima Unije u regiji redovito se preispituju. PPEU podnosi redovita izvješća o napretku VP-u, Vijeću i Komisiji, a do 31. svibnja 2022. završno sveobuhvatno izvješće o provedbi mandata.

            Članak 15.
            Stupanje na snagu
            Ova Odluka stupa na snagu na dan donošenja.

            Sastavljeno u Luxembourgu 21. lipnja 2021.

                  Za Vijeće

                  Predsjednik

               J. BORRELL FONTELLES

            (1)  Odluka Vijeća 2011/819/ZVSP od 8. prosinca 2011. o imenovanju posebnog predstavnika Europske unije za Rog Afrike (SL L 327, 9.12.2011., str. 62.).

            (2)  Odluka Vijeća (ZVSP) 2018/905 od 25. lipnja 2018. o produljenju mandata posebnog predstavnika Europske unije za Rog Afrike (SL L 161, 26.6.2018., str. 16.).

            (3)  Odluka Vijeća (ZVSP) 2021/352 od 25. veljače 2021. o izmjeni Odluke (ZVSP) 2018/905 o produljenju mandata posebnog predstavnika Europske unije za Rog Afrike (SL L 68, 26.2.2021., str. 187.).

            (4)  Odluka Vijeća 2011/168/ZVSP od 21. ožujka 2011. o Međunarodnom kaznenom sudu i o stavljanju izvan snage Zajedničkog stajališta 2003/444/ZVSP (SL L 76, 22.3.2011., str. 56.).

            (5)  Odluka Vijeća 2013/488/EU od 23. rujna 2013. o sigurnosnim propisima za zaštitu klasificiranih podataka EU-a (SL L 274, 15.10.2013., str. 1.).


title: Odluka Vijeća (ZVSP) 2021/1013 od 21. lipnja 2021. o imenovanju posebnog predstavnika Europske unije za središnju Aziju

text:
                  22.6.2021

                  HR

                  Službeni list Europske unije

                  L 222/33

         ODLUKA VIJEĆA (ZVSP) 2021/1013
         od 21. lipnja 2021.
         o imenovanju posebnog predstavnika Europske unije za središnju Aziju
         VIJEĆE EUROPSKE UNIJE,
         uzimajući u obzir Ugovor o Europskoj uniji, a posebno njegov članak 33. i članak 31. stavak 2.,
         uzimajući u obzir prijedlog Visokog predstavnika Unije za vanjske poslove i sigurnosnu politiku,
         budući da:

                     (1)

                     Vijeće je 15. travnja 2015. donijelo Odluku (ZVSP) 2015/598 (1) o imenovanju g. Petera BURIANA posebnim predstavnikom Europske unije (PPEU) za središnju Aziju.

                     (2)

                     Vijeće je 25. lipnja 2018. donijelo Odluku (ZVSP) 2018/904 (2) o produljenju mandata g. BURIANA kao PPEU-a za središnju Aziju. Ta je odluka zadnje izmijenjena Odlukom Vijeća (ZVSP) 2021/282 (3). Mandat PPEU-a istječe 30. lipnja 2021.

                     (3)

                     Trebalo bi imenovati novog PPEU-a za središnju Aziju na razdoblje od 20 mjeseci.

                     (4)

                     PPEU će provoditi mandat u kontekstu stanja koje bi se moglo pogoršati i koje bi moglo ugroziti ostvarenje ciljeva vanjskog djelovanja Unije kako su određeni u članku 21. Ugovora,

               DONIJELO JE OVU ODLUKU:

            Članak 1.
            Posebni predstavnik Europske unije
            Gđa Terhi HAKALA imenuje se posebnom predstavnicom Europske unije (PPEU) za središnju Aziju za razdoblje od 1. srpnja 2021. do 28. veljače 2023. Vijeće može odlučiti o produljenju ili ranijem završetku mandata PPEU-a na temelju procjene Političkog i sigurnosnog odbora (PSO) i prijedloga Visokog predstavnika Unije za vanjske poslove i sigurnosnu politiku (VP).

            Članak 2.
            Ciljevi politike
            Mandat PPEU-a temelji se na ciljevima politike Unije u središnjoj Aziji. Ti ciljevi uključuju:

                        (a)

                        promicanje dobrih i bliskih odnosa između Unije i zemalja središnje Azije na temelju zajedničkih vrijednosti i interesa kako su određeni u relevantnim sporazumima;

                        (b)

                        doprinos jačanju stabilnosti i suradnje između zemalja u regiji;

                        (c)

                        doprinos jačanju demokracije, vladavine prava, dobrog upravljanja i poštovanja ljudskih prava i temeljnih sloboda u središnjoj Aziji;

                        (d)

                        rješavanje glavnih prijetnji, posebno specifičnih problema koji izravno utječu na Uniju;

                        (e)

                        povećanje učinkovitosti i vidljivosti Unije u regiji, među ostalim bliskijom koordinacijom s drugim relevantnim partnerima i međunarodnim organizacijama, kao što su Organizacija za europsku sigurnost i suradnju (OESS) i Ujedinjeni narodi (UN).

            Članak 3.
            Mandat

               1.   Kako bi se ostvarili ciljevi politike, PPEU ima sljedeći mandat:

                           (a)

                           promicati cjelokupnu političku koordinaciju Unije u središnjoj Aziji i pomoći osigurati dosljednost vanjskih djelovanja Unije u regiji;

                           (b)

                           doprinositi provedbi strategije Unije za novo partnerstvo sa središnjom Azijom, što je dopunjeno relevantnim zaključcima Vijeća i naknadnim izvješćima o napretku provedbe strategije Unije za središnju Aziju, davati preporuke i redovito izvješćivati relevantna tijela Vijeća;

                           (c)

                           pomagati Vijeću u daljnjem razvoju sveobuhvatne politike prema središnjoj Aziji;

                           (d)

                           pomno pratiti razvoj političkih događaja u središnjoj Aziji razvijanjem i održavanjem bliskih kontakata s vladama, parlamentima, pravosuđem, civilnim društvom i masovnim medijima;

                           (e)

                           poticati Kazahstan, Kirgistan, Tadžikistan, Turkmenistan i Uzbekistan da surađuju u regionalnim pitanjima od zajedničkog interesa;

                           (f)

                           razvijati odgovarajuće kontakte i suradnju s glavnim zainteresiranim akterima u regiji te sa svim relevantnim regionalnim i međunarodnim organizacijama;

                           (g)

                           doprinositi, u suradnji s PPEU-om za ljudska prava, provedbi politike Unije o ljudskim pravima u regiji, uključujući smjernice Unije o ljudskim pravima, osobito smjernice Unije o djeci i oružanim sukobima, kao i o nasilju nad ženama i djevojčicama te borbi protiv svih oblika njihove diskriminacije, te politike Unije u vezi s Rezolucijom Vijeća sigurnosti UN-a 1325 (2000) o ženama, miru i sigurnosti, među ostalim praćenjem i izvješćivanjem o razvoju događaja te oblikovanjem preporuka u vezi s tim;

                           (h)

                           doprinositi, u bliskoj suradnji s UN-om i OESS-om, sprečavanju sukoba i njihovu rješavanju razvijanjem kontakata s nadležnim tijelima i drugim lokalnim akterima kao što su nevladine organizacije, političke stranke, manjine, vjerske skupine i njihovi vođe;

                           (i)

                           davati doprinos oblikovanju aspekata zajedničke vanjske i sigurnosne politike u pogledu središnje Azije koji se odnose na energetsku sigurnost, sigurnost granica, borbu protiv teškog kriminala, među ostalim droge i trgovanja ljudima, te upravljanje vodnim resursima, okoliš i klimatske promjene;

                           (j)

                           promicati regionalnu sigurnost unutar granica središnje Azije u kontekstu smanjenja međunarodne prisutnosti u Afganistanu.

               2.   PPEU podupire rad VP-a i zadržava pregled nad svim aktivnostima Unije u regiji.

            Članak 4.
            Provedba mandata

               1.   PPEU je odgovoran za provedu mandata i djeluje pod nadležnošću VP-a.

               2.   PSO održava blisku vezu s PPEU-om i glavna je točka PPEU-a za kontakt s Vijećem. PSO pruža PPEU-u strateško vodstvo i političko usmjerenje u okviru mandata, ne dovodeći u pitanje ovlasti VP-a.

               3.   PPEU surađuje s Europskom službom za vanjsko djelovanje (ESVD) i njezinim relevantnim odjelima te djeluje u bliskoj koordinaciji s njima.

            Članak 5.
            Financiranje

               1.   Financijski referentni iznos namijenjen pokrivanju rashoda povezanih s mandatom PPEU-a za razdoblje od 1. srpnja 2021. do 28. veljače 2023. iznosi 1 885 000 EUR.

               2.   Rashodima se upravlja u skladu s postupcima i pravilima koji se primjenjuju na opći proračun Unije.

               3.   Upravljanje rashodima uređuje se ugovorom između PPEU-a i Komisije. PPEU za sve rashode odgovara Komisiji.

            Članak 6.
            Ustrojavanje i sastav tima

               1.   PPEU je odgovoran za ustrojavanje tima u granicama svojeg mandata i odgovarajućih raspoloživih financijskih sredstava. Tim mora posjedovati stručno znanje o specifičnim pitanjima politika, u skladu s potrebama mandata. PPEU o sastavu tima odmah obavješćuje Vijeće i Komisiju.

               2.   Države članice, institucije Unije i ESVD mogu predložiti upućivanje osoblja za rad kod PPEU-a. Plaće takvog upućenog osoblja pokriva država članica koja ga upućuje, institucija Unije koja ga upućuje odnosno ESVD. Stručnjaci koje su države članice uputile u institucije Unije ili u ESVD također mogu biti raspoređeni na rad kod PPEU-a. Međunarodno ugovorno osoblje mora imati državljanstvo države članice.

               3.   Sve upućeno osoblje ostaje pod administrativnom nadležnošću države članice koja ga upućuje, institucije Unije koja ga upućuje ili ESVD-a te izvršava svoje dužnosti i djeluje u interesu mandata PPEU-a.

               4.   Osoblje PPEU-a smješta se zajedno s relevantnim odjelima ESVD-a ili delegacijama Unije kako bi se osigurala koherentnost i dosljednost njihovih aktivnosti.

            Članak 7.
            Povlastice i imuniteti PPEU-a i osoblja PPEU-a
            Povlastice, imuniteti i dodatna jamstva potrebna za ispunjenje i neometano funkcioniranje misije PPEU-a i članova osoblja PPEU-a prema potrebi se usuglašavaju sa zemljama domaćinima. Države članice i ESVD u tu svrhu osiguravaju svu potrebnu potporu.

            Članak 8.
            Sigurnost klasificiranih podataka EU-a
            PPEU i članovi tima PPEU-a poštuju sigurnosna načela i minimalne standarde utvrđene Odlukom Vijeća 2013/488/EU (4).

            Članak 9.
            Pristup informacijama i logistička potpora

               1.   Države članice, Komisija, ESVD i Glavno tajništvo Vijeća osiguravaju PPEU-u pristup svim relevantnim informacijama.

               2.   Delegacije Unije u regiji i/ili države članice, prema potrebi, pružaju logističku potporu u regiji.

            Članak 10.
            Sigurnost
            U skladu s politikom Unije o sigurnosti osoblja koje je raspoređeno izvan Unije u operativnom svojstvu u okviru glave V. Ugovora, PPEU, u skladu s mandatom PPEU-a i sigurnosnom situacijom na području nadležnosti, poduzima sve razumno izvedive mjere za sigurnost cjelokupnog osoblja za koje je PPEU izravno nadležan, posebno tako da:

                        (a)

                        uspostavlja specifičan sigurnosni plan na temelju smjernica ESVD-a, koji uključuje specifične mjere za fizičku i organizacijsku sigurnost te sigurnost postupaka, kojima se uređuje upravljanje sigurnim kretanjem osoblja prema području nadležnosti i unutar njega, kao i upravljanje sigurnosnim incidentima, te koji uključuje plan za krizne situacije i plan evakuacije;

                        (b)

                        osigurava pokrivenost osiguranjem od visokog rizika za sve osoblje raspoređeno izvan Unije, u skladu s uvjetima na području nadležnosti;

                        (c)

                        osigurava da svi članovi tima PPEU-a koji se trebaju rasporediti izvan Unije, uključujući lokalno ugovorno osoblje, dobiju odgovarajuće sigurnosno osposobljavanje prije dolaska ili pri dolasku na područje nadležnosti, na temelju stupnjeva rizika koje za to područje određuje ESVD;

                        (d)

                        osigurava provedbu svih dogovorenih preporuka koje su pripremljene na temelju redovitih sigurnosnih procjena te za VP-a, Vijeće i Komisiju priprema pisana izvješća o provedbi tih preporuka i o ostalim sigurnosnim pitanjima u okviru redovitih izvješća o napretku i završnog sveobuhvatnog izvješća o provedbi mandata.

            Članak 11.
            Izvješćivanje
            PPEU redovito podnosi izvješća VP-u i PSO-u. PPEU također, prema potrebi, izvješćuje radne skupine Vijeća. Redovita izvješća šalju se putem mreže COREU. PPEU može podnositi izvješća Vijeću za vanjske poslove. PPEU može sudjelovati u informiranju Europskog parlamenta.

            Članak 12.
            Koordinacija

               1.   PPEU doprinosi jedinstvu, dosljednosti i učinkovitosti djelovanja Unije te pomaže osigurati da se svi instrumenti Unije i djelovanja država članica dosljedno koriste radi postizanja ciljeva politike Unije. Suradnja s državama članicama traži se prema potrebi. Aktivnosti PPEU-a koordiniraju se s onima relevantnog geografskog odjela ESVD-a i Komisijom. PPEU održava redovite informativne sastanke za misije država članica i delegacije Unije.

               2.   Na terenu se održava bliska veza s relevantnim šefovima misija država članica i šefovima delegacija Unije. Oni ulažu sve napore kako bi pomogli PPEU-u u provedbi mandata. PPEU također surađuje s drugim međunarodnim i regionalnim akterima na terenu.

            Članak 13.
            Pomoć u vezi sa zahtjevima
            PPEU i osoblje PPEU-a pružaju pomoć u pribavljanju elemenata za odgovor na bilo koje zahtjeve i obveze koji proizlaze iz mandata prethodnih PPEU-ova za središnju Aziju te u tu svrhu osiguravaju administrativnu pomoć i pristup relevantnim spisima.

            Članak 14.
            Preispitivanje
            Provedba ove Odluke i njezina usklađenost s ostalim doprinosima Unije u regiji redovito se preispituju. PPEU VP-u, Vijeću i Komisiji podnosi redovita izvješća o napretku, a do 30. studenoga 2022. završno sveobuhvatno izvješće o provedbi mandata.

            Članak 15.
            Stupanje na snagu
            Ova Odluka stupa na snagu na dan donošenja.

            Sastavljeno u Luxembourgu 21. lipnja 2021.

                  Za Vijeće

                  Predsjednik

               J. BORRELL FONTELLES

            (1)  Odluka Vijeća (ZVSP) 2015/598 od 15. travnja 2015. o imenovanju posebnog predstavnika Europske unije za središnju Aziju (SL L 99, 16.4.2015., str. 25.)

            (2)  Odluka Vijeća (ZVSP) 2018/904 od 25. lipnja 2018. o produljenju mandata posebnog predstavnika Europske unije za središnju Aziju (SL L 161, 26.6.2018., str. 12.).

            (3)  Odluka Vijeća (ZVSP) 2021/282 od 22. veljače 2021. o izmjeni Odluke (ZVSP) 2018/904 o produljenju mandata posebnog predstavnika Europske unije za središnju Aziju (SL L 62, 23.2.2021., str. 45.).

            (4)  Odluka Vijeća 2013/488/EU od 23. rujna 2013. o sigurnosnim propisima za zaštitu klasificiranih podataka EU-a (SL L 274, 15.10.2013., str. 1.).


title: Odluka Vijeća (ZVSP) 2021/1014 od 21. lipnja 2021. o izmjeni Odluke (ZVSP) 2015/1333 o mjerama ograničavanjas obzirom na stanje u Libiji

text:
                  22.6.2021

                  HR

                  Službeni list Europske unije

                  L 222/38

         ODLUKA VIJEĆA (ZVSP) 2021/1014
         od 21. lipnja 2021.
         o izmjeni Odluke (ZVSP) 2015/1333 o mjerama ograničavanjas obzirom na stanje u Libiji
         VIJEĆE EUROPSKE UNIJE,
         uzimajući u obzir Ugovor o Europskoj uniji, a posebno njegov članak 29.,
         uzimajući u obzir prijedlog Visokog predstavnika Unije za vanjske poslove i sigurnosnu politiku,
         budući da:

                     (1)

                     Vijeće je 31. srpnja 2015. donijelo Odluku (ZVSP) 2015/1333 (1) o mjerama ograničavanja s obzirom na stanje u Libiji.

                     (2)

                     Vijeće sigurnosti Ujedinjenih naroda (VSUN) usvojilo je 16. travnja 2021. Rezoluciju 2571 (2021). VSUN je podsjetio na Rezoluciju 2174 (2014), kojom je odlučeno da se mjere utvrđene u Rezoluciji 1970 (2011) primjenjuju i na pojedince i subjekte koji sudjeluju u djelima ili podržavaju djela koja nisu navedena u RVSUN-u 1970 (2011), a kojima se ugrožavaju mir, stabilnost ili sigurnost u Libiji ili kojima se ometa ili potkopava uspješan završetak njezine političke tranzicije. VSUN je također naglasio da bi takva djela mogla uključivati ometanje ili potkopavanje izbora planiranih u okviru plana libijskog foruma za politički dijalog.

                     (3)

                     Nakon procjene stanja u Libiji, među ostalim i u pogledu izbora planiranih u okviru plana libijskog foruma za politički dijalog, Vijeće smatra da je potrebno pojasniti da kriteriji za uvođenje mjera ograničavanja obuhvaćaju i fizičke ili pravne osobe i subjekte koji ometaju ili potkopavaju te izbore.

                     (4)

                     Odluku (ZVSP) 2015/1333 trebalo bi stoga na odgovarajući način izmijeniti,

               DONIJELO JE OVU ODLUKU:

            Članak 1.
            Odluka (ZVSP) 2015/1333 mijenja se kako slijedi:

                        1.

                        u članku 8. stavku 2. točka (c) zamjenjuje se sljedećim:

                                    „(c)

                                    koje sudjeluju u djelima ili podržavaju djela kojima se ugrožava mir, stabilnost ili sigurnost Libije ili kojima se ometa ili potkopava uspješan završetak njezine političke tranzicije, uključujući:

                                                i.

                                                planiranjem, usmjeravanjem ili počinjenjem djela kojima se krši primjenjivo međunarodno pravo o ljudskim pravima ili međunarodno humanitarno pravo, ili djela koja predstavljaju kršenja ljudskih prava, u Libiji;

                                                ii.

                                                napadima na bilo koju zračnu, kopnenu ili morsku luku u Libiji ili na libijske državne institucije ili objekte, ili na bilo koju stranu misiju u Libiji;

                                                iii.

                                                pružanjem potpore naoružanim skupinama ili kriminalnim mrežama putem nezakonitog iskorištavanja sirove nafte ili bilo kojeg drugog prirodnog resursa u Libiji;

                                                iv.

                                                prijetnjama ili iznudom prema libijskim državnim financijskim institucijama i libijskoj nacionalnoj naftnoj kompaniji („Libyan National Oil Company”), ili sudjelovanjem u bilo kojem djelovanju koje može dovesti do pronevjere libijskih državnih sredstava ili rezultirati takvom pronevjerom;

                                                v.

                                                kršenjem ili pomaganjem u zaobilaženju odredaba embarga na oružje u Libiji koji je utvrđen u RVSUN-u 1970 (2011) i članku 1. ove Odluke;

                                                vi.

                                                ometanjem ili potkopavanjem izbora planiranih u okviru plana libijskog foruma za politički dijalog;

                                                vii.

                                                djelovanjem za osobe ili subjekte koji su uvršteni na popis, ili u njihovo ime ili prema njihovim uputama;”;

                        2.

                        u članku 9. stavku 2. točka (c) zamjenjuje se sljedećim:

                                    „(c)

                                    koje sudjeluju u djelima ili podržavaju djela kojima se ugrožava mir, stabilnost ili sigurnost Libije ili kojima se ometa ili potkopava uspješan završetak njezine političke tranzicije, uključujući:

                                                i.

                                                planiranjem, usmjeravanjem ili počinjenjem djela kojima se krši primjenjivo međunarodno pravo o ljudskim pravima ili međunarodno humanitarno pravo, ili djela koja predstavljaju kršenja ljudskih prava, u Libiji;

                                                ii.

                                                napadima na bilo koju zračnu, kopnenu ili morsku luku u Libiji ili na libijske državne institucije ili objekte, ili na bilo koju stranu misiju u Libiji;

                                                iii.

                                                pružanjem potpore naoružanim skupinama ili kriminalnim mrežama putem nezakonitog iskorištavanja sirove nafte ili bilo kojeg drugog prirodnog resursa u Libiji;

                                                iv.

                                                prijetnjama ili iznudom prema libijskim državnim financijskim institucijama i libijskoj nacionalnoj naftnoj kompaniji („Libyan National Oil Company”), ili sudjelovanjem u bilo kojem djelovanju koje može dovesti do pronevjere libijskih državnih sredstava ili rezultirati takvom pronevjerom;

                                                v.

                                                kršenjem ili pomaganjem u zaobilaženju odredaba embarga na oružje u Libiji koji je utvrđen u RVSUN-u 1970 (2011) i članku 1. ove Odluke;

                                                vi.

                                                ometanjem ili potkopavanjem izbora planiranih u okviru plana libijskog foruma za politički dijalog;

                                                vii.

                                                djelovanjem za osobe ili subjekte koji su uvršteni na popis, ili u njihovo ime ili prema njihovim uputama;”.

            Članak 2.
            Ova Odluka stupa na snagu sljedećeg dana od dana objave u Službenom listu Europske unije.

            Sastavljeno u Luxembourgu 21. lipnja 2021.

                  Za Vijeće

                  Predsjednik

               J. BORRELL FONTELLES

            (1)  Odluka Vijeća (ZVSP) 2015/1333 od 31. srpnja 2015. o mjerama ograničavanja s obzirom na stanje u Libiji i stavljanju izvan snage Odluke 2011/137/ZVSP (SL L 206, 1.8.2015., str. 34.).


title: Odluka Vijeća (EU) 2021/1345 od 28. lipnja 2021. o odobravanju otvaranja pregovora s Argentinom, Australijom, Indijom, Izraelom, Japanom, Južnom Korejom, Kanadom, Kostarikom, Novim Zelandom, Sjedinjenim Američkim Državama i Tunisom s ciljem sklapanja sporazumâ o trgovini ekološkim proizvodima

text:
                  31.8.2021

                  HR

                  Službeni list Europske unije

                  L 306/2

         ODLUKA VIJEĆA (EU) 2021/1345
         od 28. lipnja 2021.
         o odobravanju otvaranja pregovora s Argentinom, Australijom, Indijom, Izraelom, Japanom, Južnom Korejom, Kanadom, Kostarikom, Novim Zelandom, Sjedinjenim Američkim Državama i Tunisom s ciljem sklapanja sporazumâ o trgovini ekološkim proizvodima
         VIJEĆE EUROPSKE UNIJE,
         uzimajući u obzir Ugovor o funkcioniranju Europske unije, a posebno njegov članak 207. stavak 4. prvi podstavak u vezi s člankom 218. stavcima 3. i 4.,
         uzimajući u obzir preporuku Europske komisije,
         budući da:

                     (1)

                     Uredbom (EU) 2018/848 Europskog parlamenta i Vijeća (1) utvrđena je mogućnost odobravanja pristupa tržištu Unije za ekološke proizvode koji dolaze iz trećih zemalja kojima je na temelju trgovinskog sporazuma priznato da imaju sustav proizvodnje koji ispunjava iste ciljeve i načela primjenom pravila kojima se osigurava razina jamstva usklađenosti jednaka onoj u Uniji.

                     (2)

                     U skladu s Uredbom (EU) 2018/848 priznanje u svrhu ekvivalentnosti trećih zemalja na temelju Uredbe Vijeća (EZ) br. 834/2007 (2) isteći će 31. prosinca 2026. Stoga je potrebno otvoriti pregovore s ciljem sklapanja sporazumâ o trgovini ekološkim proizvodima s određenim dotičnim trećim zemljama.

                     (3)

                     U skladu s Uredbom (EZ) br. 834/2007 Komisija je utvrdila popis priznatih trećih zemalja u Prilogu III. Uredbi Komisije (EZ) br. 1235/2008 (3).

                     (4)

                     Trgovina ekološkim proizvodima između Unije i Švicarske obuhvaćena je Sporazumom između Europske zajednice i Švicarske Konfederacije o trgovini poljoprivrednim proizvodima (4) („Sporazum sa Švicarskom”). Švicarska je radi transparentnosti navedena u Prilogu III. Uredbi (EZ) br. 1235/2008. Sporazumom sa Švicarskom predviđen je mehanizam za ažuriranje tog sporazuma u slučaju izmjena zakonâ i propisâ jedne od stranaka. Pregovore sa Švicarskom stoga nije potrebno otvoriti.

                     (5)

                     Čile je priznat kao ekvivalentna treća zemlja Sporazumom između Europske unije i Republike Čilea o trgovini ekološkim proizvodima (5) („Sporazum s Čileom”). Čile je radi jasnoće naveden u Prilogu III. Uredbi (EZ) br. 1235/2008. Sporazumom s Čileom predviđena je mogućnost prilagođavanja priznanja u slučaju izmjena zakonâ i propisâ jedne od stranaka. Pregovore s Čileom stoga nije potrebno otvoriti.

                     (6)

                     Sporazumom o trgovini i suradnji između Europske unije i Europske zajednice za atomsku energiju, s jedne strane, i Ujedinjene Kraljevine Velike Britanije i Sjeverne Irske, s druge strane (6), utvrđeno je uzajamno priznavanje ekvivalentnosti postojećih zakon i drugih propisa o ekološkim proizvodima i priznavanje sustavâ kontrole obiju stranaka Sporazuma. U Prilogu 14. (Ekološki proizvodi) tom sporazumu predviđeno je da, s obzirom na to da se Uredba (EU) 2018/848 počinje primjenjivati od 1. siječnja 2022., svaka stranka ponovno ocjenjuje priznavanje ekvivalentnosti do 31. prosinca 2023. Pregovore s Ujedinjenom Kraljevinom stoga nije potrebno otvoriti.

                     (7)

                     Stoga bi trebalo otvoriti pregovore s Argentinom, Australijom, Kanadom, Kostarikom, Indijom, Izraelom, Japanom, Novim Zelandom, Južnom Korejom, Tunisom i Sjedinjenim Američkim Državama s ciljem sklapanja sporazumâ o ekološkim proizvodima.

                     (8)

                     Kako bi se Uniji omogućilo da u pogledu trgovine ekološkim proizvodima održava recipročne odnose s trećim zemljama, primjereno je utvrditi pregovaračke smjernice za sporazume kojima će se Uniji i dotičnoj trećoj zemlji omogućiti priznavanje ekvivalentnosti njihovih standarda i sustavâ kontrole za ekološku proizvodnju,

               DONIJELO JE OVU ODLUKU:

            Članak 1.

               1.   Komisiju se ovlašćuje za otvaranje pregovora s Argentinom, Australijom, Kanadom, Kostarikom, Indijom, Izraelom, Japanom, Novim Zelandom, Južnom Korejom, Tunisom i Sjedinjenim Američkim Državama s ciljem sklapanja sporazumâ o ekološkim proizvodima.

               2.   Pregovori se vode na temelju pregovaračkih smjernica Vijeća koje su navedene u dodatku ovoj Odluci.

            Članak 2.
            Pregovori se vode uz savjetovanje s Posebnim odborom za poljoprivredu.

            Članak 3.
            Ova je Odluka upućena Komisiji.

            Sastavljeno u Luxembourgu 28. lipnja 2021.

                  Za Vijeće

                  Predsjednica

               M. do C. ANTUNES

            (1)  Uredba (EU) 2018/848 Europskog parlamenta i Vijeća od 30. svibnja 2018. o ekološkoj proizvodnji i označivanju ekoloških proizvoda te stavljanju izvan snage Uredbe Vijeća (EZ) br. 834/2007 (SL L 150, 14.6.2018., str. 1.).

            (2)  Uredba Vijeća (EZ) br. 834/2007 od 28. lipnja 2007. o ekološkoj proizvodnji i označivanju ekoloških proizvoda i stavljanju izvan snage Uredbe (EEZ) br. 2092/91 (SL L 189, 20.7.2007., str. 1.).

            (3)  Uredba Komisije (EZ) br. 1235/2008 od 8. prosinca 2008. o detaljnim pravilima za provedbu Uredbe Vijeća (EZ) br. 834/2007 s obzirom na režime za uvoz ekoloških proizvoda iz trećih zemalja (SL L 334, 12.12.2008., str. 25.).

            (4)  SL L 114, 30.4.2002., str. 132.

            (5)  SL L 331, 14.12.2017., str. 4.

            (6)  SL L 149, 30.4.2021., str. 10.


title: Odluka (EU) 2020/1598 Europskog parlamenta i Vijeća od 20. listopada 2020. o mobilizaciji Europskog fonda za prilagodbu globalizaciji na temelju zahtjeva Španjolske – EGF/2020/001 ES/pomoćni sektori brodogradnje u Galiciji

text:
                  3.11.2020

                  HR

                  Službeni list Europske unije

                  L 365/1

         ODLUKA (EU) 2020/1598 EUROPSKOG PARLAMENTA I VIJEĆA
         od 20. listopada 2020.
         o mobilizaciji Europskog fonda za prilagodbu globalizaciji na temelju zahtjeva Španjolske – EGF/2020/001 ES/pomoćni sektori brodogradnje u Galiciji
         EUROPSKI PARLAMENT I VIJEĆE EUROPSKE UNIJE,
         uzimajući u obzir Ugovor o funkcioniranju Europske unije,
         uzimajući u obzir Uredbu (EU) br. 1309/2013 Europskog parlamenta i Vijeća od 17. prosinca 2013. o Europskom fondu za prilagodbu globalizaciji (2014. – 2020.) i stavljanju izvan snage Uredbe (EZ) br. 1927/2006 (1), a posebno njezin članak 15. stavak 4.,
         uzimajući u obzir Međuinstitucionalni sporazum od 2. prosinca 2013. između Europskog parlamenta, Vijeća i Komisije o proračunskoj disciplini, o suradnji u vezi s proračunskim pitanjima i o dobrom financijskom upravljanju (2), a posebno njegovu točku 13.,
         uzimajući u obzir prijedlog Europske komisije,
         budući da:

                     (1)

                     Svrha je Europskog fonda za prilagodbu globalizaciji (EGF) pružiti potporu radnicima koji su proglašeni viškom i samozaposlenim osobama koje su prestale sa svojom djelatnošću zbog velikih strukturnih promjena u tokovima svjetske trgovine uzrokovanih globalizacijom, zbog nastavka svjetske financijske i gospodarske krize ili zbog nove svjetske financijske i gospodarske krize te im pomoći da se ponovno uključe na tržište rada.

                     (2)

                     EGF ne smije premašiti najviši godišnji iznos od 150 milijuna EUR (cijene iz 2011.), kako je utvrđeno člankom 12. Uredbe Vijeća (EU, Euratom) br. 1311/2013 (3).

                     (3)

                     Španjolska je 13. svibnja 2020. podnijela zahtjev za mobilizaciju EGF-a zbog otpuštanja u gospodarskim sektorima razvrstanima u odjeljke 24 (Proizvodnja metala), 25 (Proizvodnja gotovih metalnih proizvoda, osim strojeva i opreme), 30 (Proizvodnja ostalih prijevoznih sredstava), 32 (Ostala prerađivačka industrija), 33 (Popravak i instaliranje strojeva i opreme) i 43 (Specijalizirane građevinske djelatnosti) statističke klasifikacije ekonomskih djelatnosti u Europskoj zajednici (NACE) Revizija 2 u regiji Galiciji (ES11) razine NUTS 2 u Španjolskoj. Zahtjev je dopunjen dodatnim informacijama dostavljenima u skladu s člankom 8. stavkom 3. Uredbe (EU) br. 1309/2013. Taj zahtjev ispunjava uvjete za određivanje financijskog doprinosa iz EGF-a, kako je utvrđeno člankom 13. Uredbe (EU) br. 1309/2013.

                     (4)

                     U skladu s člankom 4. stavkom 2. Uredbe (EU) br. 1309/2013 zahtjev Španjolske smatra se dopuštenim jer se radi o skupnom zahtjevu koji uključuje samo MSP-ove koji se nalaze u Galiciji, u kojoj su MSP-ovi glavna vrsta poduzeća, a otpuštanja imaju ozbiljan učinak na zaposlenost i lokalno, regionalno ili nacionalno gospodarstvo.

                     (5)

                     Stoga bi trebalo mobilizirati EGF kako bi se osigurao financijski doprinos u iznosu od 2 054 400 EUR za zahtjev koji je podnijela Španjolska.

                     (6)

                     Ova bi se Odluka trebala primjenjivati od dana donošenja kako bi se što više skratilo vrijeme potrebno za mobilizaciju EGF-a,

               DONIJELI SU OVU ODLUKU:

            Članak 1.
            U okviru općeg proračuna Europske unije za financijsku godinu 2020. mobilizira se Europski fond za prilagodbu globalizaciji kako bi se osigurao iznos od 2 054 400 EUR u obliku odobrenih sredstava za preuzimanje obveza i plaćanja.

            Članak 2.
            Ova Odluka stupa na snagu na dan objave u Službenom listu Europske unije.
            Primjenjuje se od 20. listopada 2020.

            Sastavljeno u Bruxellesu 20. listopada 2020.

                  Za Europski parlament

                  Predsjednik

               D. M. SASSOLI

                  Za Vijeće

                  Predsjednik

               M. ROTH

            (1)  SL L 347, 20.12.2013., str. 855.

            (2)  SL C 373, 20.12.2013., str. 1.

            (3)  Uredba Vijeća (EU, Euratom) br. 1311/2013 od 2. prosinca 2013. kojom se uspostavlja višegodišnji financijski okvir za razdoblje 2014. – 2020. (SL L 347, 20.12.2013., str. 884.).


title: Odluka Vijeća (EU) 2020/1599 od 23. listopada 2020. o stajalištu koje treba zauzeti u ime Europske unije u okviru Zajedničke savjetodavne radne skupine osnovane Sporazumom o povlačenju Ujedinjene Kraljevine Velike Britanije i Sjeverne Irske iz Europske unije i Europske zajednice za atomsku energiju u pogledu donošenja njezina poslovnika

text:
                  3.11.2020

                  HR

                  Službeni list Europske unije

                  L 365/3

         ODLUKA VIJEĆA (EU) 2020/1599
         od 23. listopada 2020.
         o stajalištu koje treba zauzeti u ime Europske unije u okviru Zajedničke savjetodavne radne skupine osnovane Sporazumom o povlačenju Ujedinjene Kraljevine Velike Britanije i Sjeverne Irske iz Europske unije i Europske zajednice za atomsku energiju u pogledu donošenja njezina poslovnika
         VIJEĆE EUROPSKE UNIJE,
         uzimajući u obzir Ugovor o Europskoj uniji, a posebno njegov članak 50. stavak 2.,
         uzimajući u obzir Ugovor o funkcioniranju Europske unije, a posebno njegov članak 218. stavak 9.,
         uzimajući u obzir prijedlog Europske komisije,
         budući da:

                     (1)

                     Sporazum o povlačenju Ujedinjene Kraljevine Velike Britanije i Sjeverne Irske iz Europske unije i Europske zajednice za atomsku energiju („Sporazum o povlačenju”) sklopljen je Odlukom Vijeća (EU) 2020/135 (1), a stupio je na snagu 1. veljače 2020.

                     (2)

                     Zajednička savjetodavna radna skupina („radna skupina”) osnovana je člankom 15. stavkom 1. Protokola o Irskoj/Sjevernoj Irskoj uz Sporazum o povlačenju („Protokol”) i djeluje kao forum za razmjenu informacija i uzajamno savjetovanje o provedbi tog protokola.

                     (3)

                     U skladu s člankom 15. stavkom 2. Protokola radna skupina sastavljena je od predstavnika Unije i Ujedinjene Kraljevine i obavlja svoje zadaće pod nadzorom Posebnog odbora za pitanja provedbe Protokola, koji je osnovan člankom 165. stavkom 1. točkom (c) Sporazuma o povlačenju i kojem treba podnositi izvješća.

                     (4)

                     U skladu s člankom 15. stavkom 6. Protokola radna skupina donosi svoj poslovnik zajedničkom suglasnošću.

                     (5)

                     S obzirom na svrhu i sastav radne skupine te njezin odnos s Posebnim odborom za pitanja provedbe Protokola, njezin poslovnik trebao bi biti sličan poslovniku iz Priloga VIII. Sporazumu o povlačenju u pogledu posebnih odbora osnovanih člankom 165. stavkom 1. Sporazuma o povlačenju.

                     (6)

                     Stoga je primjereno utvrditi stajalište koje treba zauzeti u ime Unije u okviru radne skupine.

                     (7)

                     Kako bi se omogućila brza primjena mjera predviđenih ovom Odlukom, ova bi Odluka trebala stupiti na snagu na dan donošenja,

               DONIJELO JE OVU ODLUKU:

            Članak 1.
            Stajalište koje treba zauzeti u ime Unije u okviru radne skupine osnovane člankom 15. stavkom 1. Protokola u pogledu donošenja poslovnika radne skupine u skladu s njegovim člankom 15. stavkom 6. temelji se na nacrtu odluke radne skupine priloženom ovoj Odluci.

            Članak 2.
            Odluka radne skupine objavljuje se u Službenom listu Europske unije.

            Članak 3.
            Ova Odluka stupa na snagu na dan donošenja.

            Sastavljeno u Luxembourgu 23. listopada 2020.

                  Za Vijeće

                  Predsjednik

               S. SCHULZE

            (1)  Odluka Vijeća (EU) 2020/135 od 30. siječnja 2020. o sklapanju Sporazuma o povlačenju Ujedinjene Kraljevine Velike Britanije i Sjeverne Irske iz Europske unije i Europske zajednice za atomsku energiju (SL L 29, 31.1.2020., str. 1.).

            PRILOG

                  ODLUKA BR. .../2020 ZAJEDNIČKE SAVJETODAVNE RADNE SKUPINE OSNOVANE SPORAZUMOM O POVLAČENJU UJEDINJENE KRALJEVINE VELIKE BRITANIJE I SJEVERNE IRSKE IZ EUROPSKE UNIJE I EUROPSKE ZAJEDNICE ZA ATOMSKU ENERGIJU
                  od ...
                  o donošenju svojeg poslovnika
                  ZAJEDNIČKA SAVJETODAVNA RADNA SKUPINA,
                  Uzimajući u obzir Sporazum o povlačenju Ujedinjene Kraljevine Velike Britanije i Sjeverne Irske iz Europske unije i Europske zajednice za atomsku energiju (1) („Sporazum o povlačenju”), a posebno članak 15. stavak 6. Protokola o Irskoj / Sjevernoj Irskoj uz Sporazum o povlačenju („Protokol”),
                  budući da:

                              (1)

                              Na temelju članka 15. stavka 6. Protokola Zajednička savjetodavna radna skupina („radna skupina”) donosi svoj poslovnik zajedničkom suglasnošću.

                              (2)

                              S obzirom na svrhu i sastav radne skupine te njezin odnos s Posebnim odborom za pitanja provedbe Protokola, njezin poslovnik trebao bi biti sličan poslovniku iz Priloga VIII. Sporazumu o povlačenju u pogledu posebnih odbora osnovanih člankom 165. Sporazuma o povlačenju,

                        DONIJELA JE OVU ODLUKU:

                     Članak 1.
                     Rad Zajedničke savjetodavne radne skupine osnovane člankom 15. stavkom 1. Protokola o Irskoj / Sjevernoj Irskoj uz Sporazum o povlačenju uređuje se poslovnikom utvrđenim u Prilogu ovoj Odluci.

                     Članak 2.
                     Ova Odluka stupa na snagu na dan donošenja.

                     Sastavljeno u ...

                           Za Zajedničku savjetodavnu

                           radnu skupinu

                           Supredsjednici

               (1)  SL L 29, 31.1.2020., str. 7.

            PRILOG
            POSLOVNIK ZAJEDNIČKE SAVJETODAVNE RADNE SKUPINE

               Pravilo 1.

               Predsjednik

                        1.

                        Zajedničkom savjetodavnom radnom skupinom („radna skupina”) supredsjedaju predstavnik kojeg imenuje Europska komisija i predstavnik kojeg imenuje Vlada Ujedinjene Kraljevine. Europska unija i Ujedinjena Kraljevina obavješćuju jedna drugu pisanim putem o imenovanim predstavnicima.

                        2.

                        Supredsjednika koji ne može prisustvovati sastanku može zamijeniti imenovani zamjenik. Zamjenici koje imenuje Europska komisija ili Vlada Ujedinjene Kraljevine u najkraćem roku o svojem imenovanju pisanim putem obavješćuju drugog supredsjednika i tajništvo radne skupine.

                        3.

                        Imenovani zamjenik ostvaruje prava tog supredsjednika u opsegu imenovanja. Svako upućivanje na supredsjednike u ovom Poslovniku tumači se tako da uključuje imenovanog zamjenika.

               Pravilo 2.

               Tajništvo

            Tajništvo radne skupine („tajništvo”) čine dužnosnik Europske komisije i dužnosnik Vlade Ujedinjene Kraljevine. Tajništvo, pod nadležnošću supredsjednikâ, obavlja zadaće koje su mu povjerene ovim Poslovnikom.

               Pravilo 3.

               Sudjelovanje na sastancima

                        1.

                        Prije svakog sastanka Unija i Ujedinjena Kraljevina obavješćuju jedna drugu putem tajništva o predviđenom sastavu delegacija.

                        2.

                        Prema potrebi i odlukom supredsjednikâ, stručnjaci ili druge osobe koje nisu članovi delegacija mogu biti pozvani na sastanke radne skupine kako bi pružili informacije o određenoj temi.

               Pravilo 4.

               Sastanci

                        1.

                        Osim ako supredsjednici odluče drukčije, radna skupina naizmjence se sastaje u Bruxellesu i u Ujedinjenoj Kraljevini.

                        2.

                        Odstupajući od stavka 1., supredsjednici mogu odlučiti da se sastanak radne skupine održi videokonferencijom ili telekonferencijom.

                        3.

                        Tajništvo saziva svaki sastanak radne skupine, a odluku o datumu i mjestu sastanka donose supredsjednici. Ako Unija ili Ujedinjena Kraljevina podnesu zahtjev za sastanak, radna skupina nastoji se sastati u roku od 15 dana od tog zahtjeva. U hitnim slučajevima nastoji se sastati ranije.

               Pravilo 5.

               Dokumenti

            Pisani dokumenti koji su na sastancima ili između njih formalno razmijenjeni u okviru radne skupine tajništvo numerira i dostavlja Uniji i Ujedinjenoj Kraljevini kao dokumente radne skupine.

               Pravilo 6.

               Korespondencija

                        1.

                        Unija i Ujedinjena Kraljevina svoju korespondenciju upućenu radnoj skupini šalju tajništvu. Ta korespondencija može se slati u svim oblicima pisane komunikacije, uključujući elektroničkom poštom.

                        2.

                        Tajništvo osigurava da se korespondencija upućena radnoj skupini prosljeđuje supredsjednicima i da se, prema potrebi, dostavlja u skladu s pravilom 5.

                        3.

                        Sva korespondencija koju upućuju supredsjednici ili koja im je izravno upućena prosljeđuje se tajništvu i, prema potrebi, dostavlja u skladu s pravilom 5.

               Pravilo 7.

               Dnevni red sastanaka

                        1.

                        Tajništvo za svaki sastanak sastavlja prijedlog dnevnog reda. Taj prijedlog, zajedno s odgovarajućim dokumentima, šalje se supredsjednicima najkasnije pet dana prije datuma sastanka.

                        2.

                        Prijedlog dnevnog reda sadržava točke čije uvrštenje na dnevni red zatraži Unija ili Ujedinjena Kraljevina. Svaki takav zahtjev, zajedno sa svim relevantnim dokumentima, tajništvu se podnosi najkasnije sedam dana prije početka sastanka.

                        3.

                        Supredsjednici najkasnije tri dana prije datuma sastanka odlučuju o prijedlogu dnevnog reda sastanka. Oni taj prijedlog dnevnog reda ili bilo koji njegov dio mogu objaviti prije početka sastanka.

                        4.

                        Radna skupina donosi dnevni red na početku svakog sastanka. Na zahtjev Unije ili Ujedinjene Kraljevine radna skupina može odlučiti da se u dnevni red doda točka koja nije bila uvrštena u prijedlog dnevnog reda.

                        5.

                        Supredsjednici mogu odstupiti od rokova iz stavaka 1., 2. i 3.

               Pravilo 8.

               Zapisnik

                        1.

                        Osim ako supredsjednici odluče drukčije, tajništvo sastavlja nacrt zapisnika svakog sastanka u roku od pet dana od završetka sastanka. Tajništvo sastavlja i sažetak zapisnika.

                        2.

                        U zapisniku se u pravilu sažima svaka točka dnevnog reda i, ako je primjenjivo, navodi sljedeće:

                                    (a)

                                    dokumentacija dostavljena radnoj skupini;

                                    (b)

                                    sve izjave za koje je jedan od supredsjednika zatražio da se uključe u zapisnik; i

                                    (c)

                                    doneseni operativni zaključci o određenim točkama.

                        3.

                        Zapisnik uključuje popis imena, titula i funkcija svih osoba koje su prisustvovale sastanku.

                        4.

                        Supredsjednici mogu zatražiti izmjenu nacrta zapisnika ili sažetka u roku od pet dana od kad ih tajništvo proslijedi u skladu sa stavkom 1. Ako izmjene nisu zatražene, smatra se da su supredsjednici po isteku tog roka odobrili zapisnik i sažetak. Ako jedan od supredsjednika u tom roku zatraži izmjenu, zapisnik i sažetak smatraju se odobrenima nakon što drugi supredsjednik pristane na zatraženu izmjenu.

                        5.

                        Nakon odobrenja članovi tajništva potpisuju primjerke zapisnika u elektroničkom obliku i prosljeđuju ih Uniji i Ujedinjenoj Kraljevini te Posebnom odboru za pitanja provedbe Protokola o Irskoj / Sjevernoj Irskoj. Supredsjednici tada mogu odlučiti objaviti sažetak zapisnika.

               Pravilo 9.

               Odluke

                        1.

                        Odluke supredsjednikâ predviđene ovim Poslovnikom donose se zajedničkom suglasnošću.

                        2.

                        U razdoblju između sastanaka supredsjednici mogu donositi odluke pisanom komunikacijom međusobnom razmjenom elektroničkih nota. Tajništvo obavješćuje stranke o svim takvim odlukama supredsjednikâ.

               Pravilo 10.

               Povjerljivost

                        1.

                        Osim ako supredsjednici odluče drukčije, sastanci radne skupine povjerljivi su.

                        2.

                        Ako Unija ili Ujedinjena Kraljevina radnoj skupini dostavi informacije koje se na temelju njihovih zakona i propisa smatraju povjerljivima ili zaštićenima od objavljivanja, druga stranka primljene informacije tretira kao povjerljive.

               Pravilo 11.

               Radni jezici

            Radni jezik radne skupine jest engleski jezik. Osim ako supredsjednici odluče drukčije, radna skupina svoje rasprave temelji na dokumentaciji sastavljenoj na engleskom jeziku.

               Pravilo 12.

               Troškovi

                        1.

                        Unija i Ujedinjena Kraljevina pojedinačno podmiruju sve troškove svojeg sudjelovanja na sastancima radne skupine.

                        2.

                        Troškove organizacije sastanaka i umnožavanja dokumentacije za sastanke koji se održavaju u Bruxellesu snosi Unija, a za sastanke koji se održavaju u Ujedinjenoj Kraljevini snosi Ujedinjena Kraljevina.

                        3.

                        Troškove usmenog prevođenja na radni jezik radne skupine i s tog jezika na sastancima snosi stranka koja zatraži usmeno prevođenje.

               Pravilo 13.

               Godišnje izvješće Posebnom odboru

                        1.

                        Tajništvo svake kalendarske godine sastavlja izvješće o radu radne skupine. Izvješće se sastavlja do 1. veljače sljedeće godine.

                        2.

                        Svako izvješće donose i potpisuju supredsjednici te se ono odmah nakon potpisivanja šalje Posebnom odboru za pitanja provedbe Protokola o Irskoj / Sjevernoj Irskoj.


title: Odluka Vijeća (EU) 2020/1601 od 28. listopada 2020. o imenovanju zamjenika člana Odbora regija, kojeg je predložila Republika Estonija

text:
                  3.11.2020

                  HR

                  Službeni list Europske unije

                  L 365/10

         ODLUKA VIJEĆA (EU) 2020/1601
         od 28. listopada 2020.
         o imenovanju zamjenika člana Odbora regija, kojeg je predložila Republika Estonija
         VIJEĆE EUROPSKE UNIJE,
         uzimajući u obzir Ugovor o funkcioniranju Europske unije, a posebno njegov članak 305.,
         uzimajući u obzir prijedlog estonske vlade,
         budući da:

                     (1)

                     Vijeće je 10. prosinca 2019., 20. siječnja 2020., 3. veljače 2020. i 26. ožujka 2020. donijelo odluke (EU) 2019/2157 (1), (EU) 2020/102 (2), (EU) 2020/144 (3) i (EU) 2020/511 (4) o imenovanju članova i zamjenikâ članova Odbora regija za razdoblje od 26. siječnja 2020. do 25. siječnja 2025. Vijeće je 8. lipnja 2020. donijelo Odluku (EU) 2020/766 (5) o imenovanju članova i zamjenikâ članova Odbora regija za razdoblje od 1. veljače 2020. do 25. siječnja 2025. Vijeće je 30. srpnja 2020. donijelo dodatnu Odluku (EU) 2020/1153 (6) o imenovanju članova i zamjenikâ članova Odbora regija.

                     (2)

                     Mjesto zamjenika člana Odbora regija postalo je slobodno istekom mandata g. Aivara ARUA,

               DONIJELO JE OVU ODLUKU:

            Članak 1.
            U Odbor regija kao zamjenik člana imenuje se sljedeća osoba do kraja tekućeg mandata koji istječe 25. siječnja 2025.:

                        —

                        g. Andres JAADLA, Representative of a local body with political accountability to an elected Assembly:
                           Rakvere City Council.

            Članak 2.
            Ova Odluka stupa na snagu na dan donošenja.

            Sastavljeno u Bruxellesu 28. listopada 2020.

                  Za Vijeće

                  Predsjednik

               M. ROTH

            (1)  Odluka Vijeća (EU) 2019/2157 od 10. prosinca 2019. o imenovanju članova i zamjenikâ članova Odbora regija za razdoblje od 26. siječnja 2020. do 25. siječnja 2025. (SL L 327, 17.12.2019., str. 78.).

            (2)  Odluka Vijeća (EU) 2020/102 od 20. siječnja 2020. o imenovanju članova i zamjenikâ članova Odbora regija za razdoblje od 26. siječnja 2020. do 25. siječnja 2025. (SL L 20, 24.1.2020., str. 2.).

            (3)  Odluka Vijeća (EU) 2020/144 od 3. veljače 2020. o imenovanju članova i zamjenikâ članova Odbora regija za razdoblje od 26. siječnja 2020. do 25. siječnja 2025. (SL L 32, 4.2.2020., str. 16.).

            (4)  Odluka Vijeća (EU) 2020/511 od 26. ožujka 2020. o imenovanju članova i zamjenikâ članova Odbora regija za razdoblje od 26. siječnja 2020. do 25. siječnja 2025. (SL L 113, 8.4.2020., str. 18.).

            (5)  Odluka Vijeća (EU) 2020/766 od 8. lipnja 2020. o imenovanju članova i zamjenikâ članova Odbora regija za razdoblje od 1. veljače 2020. do 25. siječnja 2025. (SL L 187, 12.6.2020., str. 3.).

            (6)  Odluka Vijeća (EU) 2020/1153 od 30. srpnja 2020. o imenovanju članova i zamjenikâ člana Odbora regija (SL L 256, 5.8.2020., str. 12.).


title: Odluka Vijeća (EU) 2020/1602 od 28. listopada 2020. o imenovanju zamjenika člana Odbora regija, kojeg je predložila Rumunjska

text:
                  3.11.2020

                  HR

                  Službeni list Europske unije

                  L 365/11

         ODLUKA VIJEĆA (EU) 2020/1602
         od 28. listopada 2020.
         o imenovanju zamjenika člana Odbora regija, kojeg je predložila Rumunjska
         VIJEĆE EUROPSKE UNIJE,
         uzimajući u obzir Ugovor o funkcioniranju Europske unije, a posebno njegov članak 305.,
         uzimajući u obzir prijedlog rumunjske vlade,
         budući da:

                     (1)

                     Vijeće je 10. prosinca 2019., 20. siječnja 2020., 3. veljače 2020. i 26. ožujka 2020. donijelo odluke (EU) 2019/2157 (1), (EU) 2020/102 (2), (EU) 2020/144 (3) i (EU) 2020/511 (4) o imenovanju članova i zamjenikâ članova Odbora regija za razdoblje od 26. siječnja 2020. do 25. siječnja 2025. Vijeće je 8. lipnja 2020. donijelo Odluku (EU) 2020/766 (5) o imenovanju članova i zamjenikâ članova Odbora regija za razdoblje od 1. veljače 2020. do 25. siječnja 2025. Vijeće je 30. srpnja 2020. donijelo dodatnu Odluku (EU) 2020/1153 (6) o imenovanju članova i zamjenika članova Odbora regija.

                     (2)

                     Mjesto zamjenika člana postalo je slobodno istekom mandata g. Ştefana ILIEA,

               DONIJELO JE OVU ODLUKU:

            Članak 1.
            U Odbor regija kao zamjenik člana imenuje se sljedeća osoba do kraja tekućeg mandata koji istječe 25. siječnja 2025.:

                        —

                        G. Gheorghe DĂMIAN, Mayor of Ciugud, Alba County.

            Članak 2.
            Ova Odluka stupa na snagu na dan donošenja.

            Sastavljeno u Bruxellesu 28. listopada 2020.

                  Za Vijeće

                  Predsjednik

               M. ROTH

            (1)  Odluka Vijeća (EU) 2019/2157 od 10. prosinca 2019. o imenovanju članova i zamjenikâ članova Odbora regija za razdoblje od 26. siječnja 2020. do 25. siječnja 2025. (SL L 327, 17.12.2019., str. 78.).

            (2)  Odluka Vijeća (EU) 2020/102 od 20. siječnja 2020. o imenovanju članova i zamjenikâ članova Odbora regija za razdoblje od 26. siječnja 2020. do 25. siječnja 2025. (SL L 20, 24.1.2020., str. 2.).

            (3)  Odluka Vijeća (EU) 2020/144 od 3. veljače 2020. o imenovanju članova i zamjenikâ članova Odbora regija za razdoblje od 26. siječnja 2020. do 25. siječnja 2025. (SL L 32, 4.2.2020., str. 16.).

            (4)  Odluka Vijeća (EU) 2020/511 od 26. ožujka 2020. o imenovanju članova i zamjenikâ članova Odbora regija za razdoblje od 26. siječnja 2020. do 25. siječnja 2025. (SL L 113, 8.4.2020., str. 18.).

            (5)  Odluka Vijeća (EU) 2020/766 od 8. lipnja 2020. o imenovanju članova i zamjenikâ članova Odbora regija za razdoblje od 1. veljače 2020. do 25. siječnja 2025. (SL L 187, 12.6.2020., str. 3.).

            (6)  Odluka Vijeća (EU) 2020/1153 od 30. srpnja 2020. o imenovanju članova i zamjenikâ članova Odbora regija (SL L 256, 5.8.2020., str. 12.).


title: Odluka Vijeća (EU) 2020/1603 od 28. listopada 2020. o imenovanju zamjenika člana Odbora regija, kojeg je predložila Talijanska Republika

text:
                  3.11.2020

                  HR

                  Službeni list Europske unije

                  L 365/12

         ODLUKA VIJEĆA (EU) 2020/1603
         od 28. listopada 2020.
         o imenovanju zamjenika člana Odbora regija, kojeg je predložila Talijanska Republika
         VIJEĆE EUROPSKE UNIJE,
         uzimajući u obzir Ugovor o funkcioniranju Europske unije, a posebno njegov članak 305.,
         uzimajući u obzir prijedlog talijanske vlade,
         budući da:

                     (1)

                     Vijeće je 10. prosinca 2019., 20. siječnja 2020., 3. veljače 2020. i 26. ožujka 2020. donijelo odluke (EU) 2019/2157 (1), (EU) 2020/102 (2), (EU) 2020/144 (3) i (EU) 2020/511 (4) o imenovanju članova i zamjenikâ članova Odbora regija za razdoblje od 26. siječnja 2020. do 25. siječnja 2025. Vijeće je 8. lipnja 2020. donijelo Odluku (EU) 2020/766 (5) o imenovanju članova i zamjenikâ članova Odbora regija za razdoblje od 1. veljače 2020. do 25. siječnja 2025. Vijeće je 30. srpnja 2020. donijelo dodatnu Odluku (EU) 2020/1153 (6) o imenovanju članova i zamjenika članova Odbora regija.

                     (2)

                     Mjesto zamjenika člana postalo je slobodno istekom mandata g. Frederica Carla MARTEGANIJA,

               DONIJELO JE OVU ODLUKU:

            Članak 1.
            U Odbor regija kao zamjenik člana imenuje se sljedeća osoba do kraja tekućeg mandata koji istječe 25. siječnja 2025.:

                        —

                        G. Elia DELMIGLIO, Sindaco del Comune di Casalpusterlengo.

            Članak 2.
            Ova Odluka stupa na snagu na dan donošenja.

            Sastavljeno u Bruxellesu 28. listopada 2020.

                  Za Vijeće

                  Predsjednik

               M. ROTH

            (1)  Odluka Vijeća (EU) 2019/2157 od 10. prosinca 2019. o imenovanju članova i zamjenikâ članova Odbora regija za razdoblje od 26. siječnja 2020. do 25. siječnja 2025. (SL L 327, 17.12.2019., str. 78.).

            (2)  Odluka Vijeća (EU) 2020/102 od 20. siječnja 2020. o imenovanju članova i zamjenikâ članova Odbora regija za razdoblje od 26. siječnja 2020. do 25. siječnja 2025. (SL L 20, 24.1.2020., str. 2.).

            (3)  Odluka Vijeća (EU) 2020/144 od 3. veljače 2020. o imenovanju članova i zamjenikâ članova Odbora regija za razdoblje od 26. siječnja 2020. do 25. siječnja 2025. (SL L 32, 4.2.2020., str. 16.).

            (4)  Odluka Vijeća (EU) 2020/511 od 26. ožujka 2020. o imenovanju članova i zamjenikâ članova Odbora regija za razdoblje od 26. siječnja 2020. do 25. siječnja 2025. (SL L 113, 8.4.2020., str. 18.).

            (5)  Odluka Vijeća (EU) 2020/766 od 8. lipnja 2020. o imenovanju članova i zamjenikâ članova Odbora regija za razdoblje od 1. veljače 2020. do 25. siječnja 2025. (SL L 187, 12.6.2020., str. 3.).

            (6)  Odluka Vijeća (EU) 2020/1153 od 30. srpnja 2020. o imenovanju članova i zamjenikâ članova Odbora regija (SL L 256, 5.8.2020., str. 12.).


Odluka Komisije od 28/10/2016 u kojoj se određuje koncentracija kompatibilna sa zajedničkim tržištem (Predmet br. COMP/M.8130 - IMERYS / ALTEO CERTAIN ASSETS) în temeiul Regulamentului (EZ) nr. 139/2004 al Consiliului (Vjerodostojan je samo tekst na engleskom jeziku)


Odluka Komisije od 28/10/2020 u kojoj se određuje koncentracija kompatibilna sa zajedničkim tržištem (Predmet br. COMP/M.9953 - CALSTRS / ALTITUDE GROUP / AI THD) în temeiul Regulamentului (EZ) nr. 139/2004 al Consiliului (Vjerodostojan je samo tekst na engleskom jeziku)


Odluka Komisije od 22/10/2020 u kojoj se određuje koncentracija kompatibilna sa zajedničkim tržištem (Predmet br. COMP/M.9960 - KKR / ELSAN) în temeiul Regulamentului (EZ) nr. 139/2004 al Consiliului (Vjerodostojan je samo tekst na engleskom jeziku)


Odluka Komisije od 26/10/2020 u kojoj se određuje koncentracija kompatibilna sa zajedničkim tržištem (Predmet br. COMP/M.9986 - KPS CAPITAL PARTNERS / GARRETT MOTION) în temeiul Regulamentului (EZ) nr. 139/2004 al Consiliului (Vjerodostojan je samo tekst na engleskom jeziku)


Odluka Komisije od 13/12/2019 u kojoj se određuje koncentracija kompatibilna sa zajedničkim tržištem (Predmet br. COMP/M.9445 - NATURA COSMETICOS / AVON PRODUCTS) în temeiul Regulamentului (EZ) nr. 139/2004 al Consiliului (Vjerodostojan je samo tekst na engleskom jeziku)


Odluka Komisije od 19/10/2020 u kojoj se određuje koncentracija kompatibilna sa zajedničkim tržištem (Predmet br. COMP/M.9957 - ADVENT INTERNATIONAL / OTTO / HERMES PARCELNET / HERMES GERMANY) în temeiul Regulamentului (EZ) nr. 139/2004 al Consiliului (Vjerodostojan je samo tekst na engleskom jeziku)


Odluka Komisije od 06/07/2020 u kojoj se određuje koncentracija kompatibilna sa zajedničkim tržištem (Predmet br. COMP/M.9716 - AMS / OSRAM) în temeiul Regulamentului (EZ) nr. 139/2004 al Consiliului (Vjerodostojan je samo tekst na engleskom jeziku)


Odluka Komisije od 19/10/2020 u kojoj se određuje koncentracija kompatibilna sa zajedničkim tržištem (Predmet br. COMP/M.9904 - SCUK / VOLVO / VOLVO CAR FINANCIAL SERVICES JV) în temeiul Regulamentului (EZ) nr. 139/2004 al Consiliului (Vjerodostojan je samo tekst na engleskom jeziku)


Odluka Komisije od 15/09/2020 u kojoj se određuje koncentracija kompatibilna sa zajedničkim tržištem (Predmet br. COMP/M.9930 - LGP / TPG / WELLSKY) în temeiul Regulamentului (EZ) nr. 139/2004 al Consiliului (Vjerodostojan je samo tekst na engleskom jeziku)


Odluka Komisije od 03/09/2020 u kojoj se određuje koncentracija kompatibilna sa zajedničkim tržištem (Predmet br. COMP/M.9922 - GHO / MIC / ENVISION) în temeiul Regulamentului (EZ) nr. 139/2004 al Consiliului (Vjerodostojan je samo tekst na engleskom jeziku)


Odluka Komisije od 20/10/2020 u kojoj se određuje koncentracija kompatibilna sa zajedničkim tržištem (Predmet br. COMP/M.9946 - MSI / ALTICE / LIGHTPATH) în temeiul Regulamentului (EZ) nr. 139/2004 al Consiliului (Vjerodostojan je samo tekst na engleskom jeziku)


Odluka Komisije od 29/10/2020 u kojoj se određuje koncentracija kompatibilna sa zajedničkim tržištem (Predmet br. COMP/M.9875 - BGL BNP PARIBAS / POST LUXEMBOURG / i-HUB) în temeiul Regulamentului (EZ) nr. 139/2004 al Consiliului (Vjerodostojan je samo tekst na engleskom jeziku)